**Likumprojekta „Grozījumi Vispārējās izglītības likumā” sākotnējās ietekmes novērtējums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 1. Likumprojekts „Grozījumi Vispārējās izglītības likumā”(turpmāk – likumprojekts)izstrādāts, lai nodrošinātu Saeimas 2014. gada 22. maijā apstiprinātajā politikas plānošanas dokumentā „Izglītības attīstības pamatnostādnes 2014. -2020. gadam” (turpmāk – pamatnostādnes 2014. - 2020. gadam) un ar Ministru kabineta 2016. gada 3. maija rīkojumu Nr. 275 apstiprinātajā rīcībpolitikas plānošanas dokumentā „Valdības rīcības plāns Deklarācijas par Māra Kučinska vadītā Ministru kabineta iecerēto darbību īstenošanai” (turpmāk – valdības rīcības plāns) Izglītības un zinātnes ministrijai (turpmāk – ministrija) noteikto rīcības virzienu un uzdevumu īstenošanu.  2. Likumprojekts izstrādāts, lai izpildītu valdības rīcības plāna:  2.1. 112. uzdevuma 112.1. pasākumu, kurā ministrijai kā atbildīgajai institūcijai dots uzdevums līdz 2017. gada 31. decembrim noteikt termiņu pārejai uz obligātu vidējo – vispārējo un profesionālo – izglītību. Šajā rīcības plānā ietvertais pasākums paredz arī no 2019./2020. mācību gada ieviest obligāto vidējo izglītību, līdztekus pakāpeniski ieviešot mācības 1. klasē no sešu gadu vecum;  2.2. 107. uzdevuma 107.1. pasākumā, kurā ministrijai kā atbildīgajai institūcijai dots uzdevums veikt visaptverošu izglītības satura reformu vispārējā izglītībā, kā rezultātu sasniedzot apstiprinātas pirmsskolas vadlīnijas un valsts izglītības standartus, aprobētu un ieviestu kompetenču pieejā balstītu izglītības saturu;  2.3. 106. uzdevuma 106.1. pasākumā, kurā ministrijai kā atbildīgajai institūcijai dots uzdevums veidot ilgtspējīgu skolu tīklu, lai nodrošinātu iespēju katram skolēnam iegūt kvalitatīvu izglītību. Uzdevuma izpildes rezultātā plānots, ka darbosies ilgtspējīgs skolu tīkls, kur, t.sk. izveidoti izglītības iestāžu pieejamības kritēriji un atbalsta pasākumi.  3. Savukārt pamatnostādņu 2014. - 2020. gadam III. sadaļas „Rīcības virzieni identificēto problēmu risināšanai” 1. Apakšmērķa „Izglītības vide: paaugstināt izglītības vides kvalitāti, veicot satura pilnveidi un attīstot atbilstošu infrastruktūru” rīcības virzienā 1.1. „Uz zināšanu sabiedrībā pieprasītām kompetencēm orientēta, radošumu, inovāciju un veselīga dzīvesveida veicinoša izglītības satura pilnveide” plānots nodrošināt atbalstu uz kompetencēm balstīta mācību satura un metodikas izstrādei bērniem vecumā no pieciem gadiem līdz 6. klasei, īstenojot satura aprobāciju modernā mācību vidē, kā arī sekmējot agrāku vispārējās vidējās izglītības apguvi.  4. Pamatnostādnēs 2014. - 2020. gadam minētās III. sadaļas 3. Apakšmērķa „Efektīva pārvaldība: uzlabot resursu pārvaldības efektivitāti, attīstot izglītības iestāžu institucionālo izcilību” 3.3. rīcības virzienā „Izglītības iestāžu tīkla sakārtošana” plānots uzlabot izglītojamo vajadzībām atbilstošas un kvalitatīvas vispārējās izglītības pieejamību reģionālajā un valsts līmenī, koncentrējot resursus un pilnveidojot vispārējās izglītības iestāžu mācību vidi, ievērojot administratīvi teritoriālo attīstību. Likumprojektā ietverto grozījumu kontekstā minētais attiecināms uz speciālās izglītības iestāžu tīkla turpmāko pilnveidi.  5. Pamatnostādņu 2014. - 2020. gadam minētā III. sadaļas 3. Apakšmērķa 3.2. rīcības virzienā „Efektīva izglītības finanšu resursu pārvaldība” noteikti pasākumi, kas kontekstā ar pedagogu atalgojuma jaunā modeļa ieviešanas uzsākšanu skar arī izmaiņas speciālās izglītības iestāžu finansēšanas modelī, līdztekus tam paredzot arī efektīva speciālās izglītības iestāžu tīkla pārklājumu izveidi, t.sk. resursu efektīvas pārvaldības aspektā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Izglītības satura un izglītības darba organizācijas normatīvā bāze kompetenču pieejā balstīta izglītības satura ieviešanas uzsākšanai**  *Skatīt piedāvātos grozījumus Vispārējās izglītības likuma (turpmāk – Likums) 4. panta 11. punktā; 14. panta 2. punktā; 15. panta pirmajā daļā; 15.1 panta pirmajā daļā; 16. pantā; 17. panta pirmajā daļā; 19. panta otrajā daļā; 20. panta pirmajā daļā; pārejas noteikumu 32. punktā.*  Ministrija ir apzinājusi primāri veicamās darbības, lai no 2018. gada 1. septembra nodrošinātu kompetenču pieejā veidota pamatizglītības satura pakāpeniskas ieviešanas uzsākšanu saskaņā ar pamatnostādnēs 2014. – 2020. gadam iekļautajiem uzdevumiem.  Esošajā normatīvajā regulējumā nav viennozīmīgi traktēts izglītības saturu un darba organizāciju reglamentējošo dokumentu (valsts izglītības standarta, mācību priekšmetu standartu, izglītības programmu paraugiem) darbības mērķis. Vispārējā izglītībā apritē ir četru līmeņu dokumenti:  1) valsts izglītības standarts (atbilstoši normatīvajam regulējumam ietver izglītības programmu paraugus (Izglītības likuma 14. panta 19. punkts)). Attiecīgi valsts vispārējās izglītības standarts (atbilstoši normatīvajam regulējumam nosaka izglītības programmu galvenos mērķus un uzdevumus, izglītības obligāto saturu, vērtēšanas pamatprincipus un kārtību (Likuma 15. panta pirmā daļa), kurš atbilstoši izglītības pakāpēm ietver iepriekš noteiktajā struktūrā veidotu valsts pamatizglītības standartu un valsts vispārējās vidējās izglītības standartu;  2) vispārējās izglītības mācību priekšmetu standarti (atbilstoši normatīvajam regulējumam nosaka mācību priekšmetu galveno mērķi un uzdevumus; mācību priekšmeta obligāto saturu, pamatprasības attiecībā uz mācību priekšmeta apguvi, mācību sasniegumu vērtēšanas formas un metodiskos paņēmienus (Izglītības likuma 1. panta 14. punkts; attiecīgi Likuma 16. pants);  3) vispārējās izglītības mācību priekšmetu programma (atbilstoši normatīvajam regulējumam nosaka mācību priekšmeta mērķus un uzdevumus, mācību saturu, satura apguves secību un paredzēto laiku, mācību sasniegumu vērtēšanas formas un metodiskos paņēmienus, izmanto mācību līdzekļu un metožu uzskaitījumu (Likuma 19. pants));  4) vispārējās izglītības programmas (atbilstoši normatīvajam regulējumam nosaka izglītības programmas mērķi un uzdevumus; izglītības saturu; izglītības programmas īstenošanas plānu; prasības attiecībā uz iepriekš iegūto izglītību; iegūtās izglītības vērtēšanas kritērijus un kārtību vai vērtēšanas pamatprincipus; izglītības programmas īstenošanai nepieciešamā personāla, finanšu un materiālo līdzekļu izvērtējumu un pamatojumu (Likuma 17. pants)).  Līdzšinējā prakse rāda nekonsekvences terminu lietojumā (piem., izglītības saturs/ izglītības obligātais saturs; mācību priekšmeta mērķi/ galvenie mērķi), tādējādi apliecinot savstarpēju saturisku dublēšanos un interpretācijas iespējas, kas būtu novēršamas līdz ar 2018. gada 1. septembrī plānotā kompetenču pieejā balstītā izglītības satura pakāpeniskas ieviešanas uzsākšanu.  Grozījumi dotu iespēju sakārtot un viennozīmīgi traktēt normatīvos dokumentus (valsts izglītības standarts, izglītības programma, mācību priekšmetu programmu paraugs) atbilstoši to juridiskajam statusam, kā arī sekmētu birokrātiskā sloga mazināšanu.  **Vispārējās pamatizglītības apguve no sešiem gadiem**  *Skatīt piedāvātos grozījumus Likuma 4. panta 3.2 punktā, 20. panta otrajā daļā, 20.1 pantā, 24. pantā, 32. panta otrajā un trešajā daļā; pārejas noteikumu 31. punktā.*  Likumprojekts nosaka obligātās pirmsskolas apguvi viena gada garumā un līdz ar to arī obligātās pamatizglītības apguves uzsākšanu no sešiem gadiem, saglabājot vecākiem iespēju pamatotas nepieciešamības gadījumā uzsākt obligātās pamatizglītības apguvi arī gadu vēlāk (no septiņu gadu vecuma).  Obligātās pirmsskolas izglītības ieguve no piecu gadu vecuma Latvijā ir noteikta kopš 2002. gada. Obligātās pirmsskolas izglītības programmu īstenošana notiek divu gadu laikā.  Lai izvērtētu sešgadīgo bērnu vispārējās izglītības apguves uzsākšanas iespējas, jau 2009. - 2011. gadā Valsts izglītības satura centra (turpmāk – VISC) darba grupas ietvarā izstrādāja un īstenoja pilotprojektu „Mācību priekšmetu standartu projektu un programmu paraugu pilnveide”. Tā uzdevums bija izstrādāt sešgadīgo izglītojamo mācību programmas projektu ar sasniedzamo rezultātu piemēriem atbilstošajā izglītojamo vecumposmā, kā arī pilnveidot pirmsskolas izglītības vadlīniju projektu. Darba grupas sastāvu veidoja augstskolas docētāji, pirmsskolas un sākumskolas speciālisti: L.Āboltiņa (Latvijas Universitātes (turpmāk – LU) lektore), V.Bērtule (Jelgavas pirmsskolas izglītības iestādes „Sprīdītis” vadītāja, pirmsskolas un sākumskolas skolotāja), M.Silova (Dobeles novada Izglītības pārvaldes pirmsskolas un speciālās izglītības speciāliste, Dobeles speciālās pirmsskolas izglītības iestādes „Valodiņa” vadītājas vietniece), T.Arole (Dobeles pirmsskolas izglītības iestādes „Zvaniņš” skolotāja), Ļ.Kazakova (Rīgas 2. speciālās pirmsskolas izglītības iestādes logopēde, skolotāja un metodiķe), S.Joma (Jelgavas Izglītības pārvaldes galvenā speciāliste pirmsskolas izglītības jautājumos, pirmsskolas izglītības iestādes „Rotaļa” skolotāja), A.Petere (Rīgas Pedagoģijas un izglītības vadības akadēmijas (turpmāk – RPIVA) profesore), R.Purmale (RPIVA lektore, pirmsskolas izglītības iestādes „Madariņa” vadītāja).  Minētā pilotprojekta rezultāti tika atzinīgi novērtēti profesionāļu vidū un atbilstoši tā brīža situācijai daļēji iestrādāti Ministru kabineta noteikumu projektā par pirmsskolas vadlīnijām. Gan Ministru kabineta noteikumu projektu (šobrīd spēkā esošie Ministru kabineta 2012. gada 31. jūlija noteikumi Nr. 533 “Noteikumi par valsts pirmsskolas izglītības vadlīnijām” (turpmāk – noteikumi Nr. 533)), kas tika veidots saskaņā ar minētā pilotprojekta rezultātiem, gan „Integrētās mācību programmas sešgadīgiem bērniem” projektu savulaik ekspertējuši Z.Anspoka – Dr.paed., RPIVA, E.Černova – Dr.paed., LU, A.Lanka – Dr.paed., Rīgas Tehniskā universitāte (turpmāk – RTU).  Minētā pilotprojekta aprobācijā iesaistījās 22 izglītības iestādes, no tām: 12 pirmsskolas izglītības iestādes un 10 vispārējās, izņemot speciālās, izglītības iestādes (turpmāk – vispārizglītojošās skolas), kuras īsteno pirmsskolas izglītības programmu.  Pilotprojekta galvenais secinājums: sešgadīgo bērnu integrētās mācību programmas saturs kopumā atbilst bērnu uztveres īpatnībām un spējām.  Saskaņā ar Izglītības likuma 14. panta 18.1 punktu 2012. gada 31. jūlijā apstiprināti noteikumi Nr. 533 “Noteikumi par valsts pirmsskolas izglītības vadlīnijām”. Tie nosaka pirmsskolas izglītības satura mērķus un uzdevumus, pedagoģiskā procesa organizācijas principus, pirmsskolas izglītības apguves plānotos rezultātus un vērtēšanas pamatprincipus, kā arī valsts pirmsskolas izglītības vadlīniju prasībām atbilstošus izglītības programmu paraugus.  Savukārt pamatnostādnēs 2014. - 2020. gadam iekļauti pasākumi, lai nodrošinātu atbalstu uz kompetencēm balstīta mācību satura un metodikas izstrādē bērniem vecumā no pieciem gadiem līdz 6. klasei, īstenojot satura aprobāciju modernā mācību vidē, sekmējot agrāku vispārējās vidējās izglītības apguvi.  Lai ilgtermiņā veiksmīgi realizētu satura reformu, ministrija ir uzsākusi vairākas apjomīgas aktivitātes. Tā VISC atbilstoši institūcijas kompetencei uzsācis jau pieminēto kompetenču pieejā balstīta vispārējās izglītības satura izstrādi un pēctecīgi plāno arī mācību satura aprobāciju 80 pilotskolas, ietverot arī skolu pedagogu komandu profesionālās kompetences pilnveidi.  Šobrīd piecus un sešus gadus veci bērni pirmsskolā, kā arī vēl vienu gadu atbilstoši pašreizējam regulējumam 1. klasē apgūst līdzīgu mācību saturu, tādējādi jau kopš 2002. gada, kad obligāto pirmsskolas izglītības apguvi noteica no piecu gadu vecuma, notiek resursu daļēji neefektīva izlietošana. Uzsāktās izmaiņas izglītības satura pilnveidē ir veiksmīgs konteksts, lai mainītu pamatizglītības uzsākšanas vecumu.  Argumenti par labu pamatizglītības uzsākšanai no sešu gadu vecuma saistāmi arī ar sabiedrības daļā pastāvošo uzskatu un vienlaikus problēmu, ka vidējās izglītības pakāpē gados vecākajiem jauniešiem zūd motivācija mācīties, psiholoģiski viņi vairs neatbilst vispārizglītojošās skolās šobrīd organizētajam mācību procesam, viņiem ir citas dzīves prioritātes. Jau vidusskolas vecumā izglītojamie sāk meklēt darbu, kas kaitē izglītības ieguvei, jo tiek kavētas stundas un mācībām vairs netiek pievērsta tik liela uzmanība.  2015./2016. mācību gadā mācības vispārizglītojošajās dienas mācību programmās 12. klasē uzsāka 1111 izglītojamie, kuri dzimuši 1996. gadā vai agrāk, no kā izriet, ka viņi vispārējās vidējās izglītības ieguvi pabeidza 20 gadu vecumā Tas ir apmēram 12% no kopējā 12. klases izglītojamo skaita vispārizglītojošo skolu dienas programmās. Lai gan agrākas vidējās izglītības ieguve ir produktīva, ja ir cieši saistīta ar mācību satura pilnveidi un ar izglītības procesa virzību uz to, lai jaunieši ātrāk apzinātos savus talantus, ātrāk apjaustu karjeras iespējas, tomēr neiztrūkstošs pamats jauniešu motivācijas noturīgumam vidējās izglītības pakāpē ir saistīts arī ar nozīmīgu pamatkompetenču attīstīšanu jau pirmsskolas vecumā, kā arī ar pamatizglītības pirmajā posmā skolēnos aktivizēto motivāciju.  Saskaņā ar šā brīža normatīvo regulējumu Latvijā pamatizglītības apguvi sāk tajā kalendārajā gadā, kad izglītojamajam aprit septiņi gadi, taču atkarībā no veselības stāvokļa un psiholoģiskās sagatavotības izglītojamais var sākt pamatizglītības ieguvi vienu gadu agrāk vai vēlāk saskaņā ar vecāku vēlmēm un ģimenes ārsta atzinumu vai psihologa atzinumu.  2014./2015. mācību gadā no visiem piecgadīgajiem bērniem valstī 95,65% minēto bērnu un no visiem sešgadīgajiem bērniem 91,99% minēto bērnu apguva pirmsskolas izglītības programmas.  Pirmsskolas izglītībai ilgstot divus gadus, bērnudārzos pārslodzes dēļ veidojas garas rindas uz pirmsskolas izglītības uzsākšanu tajos. Likumprojekts paredz, ka, plānojot pamatizglītības uzsākšanu no sešu gadu vecuma, 1. klasē apgūstamo mācību programmu īstenos tās vispārējās izglītības iestādes, kuras attiecīgajā situācijā būs spējīgas nodrošināt sešgadīgiem bērniem nepieciešamo mācību vidi un šim darbam sagatavotus pedagogus. 1. klases programmu bērni atbilstoši situācijai konkrētajā administratīvā teritorijā varēs turpināt apgūt izglītību arī pirmsskolas izglītības iestādē. Pēc ministrijas operatīvajiem datiem šajā, 2016./2017., mācību gadā kopējais sešgadīgo bērnu skaits valstī ir 22044, no kuriem 791 mācās 1. klasē, savukārt 2017./2018. mācību gadā kopējais sešgadīgo bērnu skaits valstī varētu būt 19781, no kuriem aptuveni 753 varētu uzsākt mācības 1. klasē. Pēc plānotajām izmaiņām 2018./2019. mācību gadā kopējais sešgadīgo bērnu skaits valstī varētu būt 18825, no kuriem izglītības ieguvi 1. klasē uzsāktu jau 15321 bērns, šim skaitam ar katru gadu augot. Tādējādi agrāka pamatizglītības apguves uzsākšana veicinātu arī rindu uz pirmsskolas izglītības programmām samazināšanos.  Pamatojoties uz Valsts prezidenta 2012. gada 24. oktobra rīkojumu Nr. 6 “Par priekšlikumiem agrākai vidējās izglītības ieguvei”, 2012. gadā ministrijā darbojās darba grupa, kuras uzdevums bija, sadarbojoties ar Valsts prezidenta kanceleju un citām ieinteresētajām institūcijām un organizācijām, apkopot un izvērtēt iespējamos risinājumus agrākas vidējās izglītības ieguves iespēju nodrošināšanai ar mērķi pēc priekšlikumu apspriešanas gatavot grozījumus normatīvajos aktos un tādējādi sekmēt jauniešu agrāku ienākšanu darba tirgū, kā arī veicināt jauniešu konkurētspēju. Darba grupa apkopoja informāciju par situāciju Latvijā un Eiropas valstīs, iespējamos risinājumus, apzināja pilnveidojamos normatīvos aktus, kā arī izstrādāja priekšlikumus par iespējām nodrošināt skolēniem agrāku vidējās izglītības ieguvi.  Attiecībā uz mērķi uzsākt pamatizglītības apguvi jau sešu gadu vecumā, vienlaikus normatīvā regulējumā pieļaujot iespēju to sākt arī gadu vēlāk, pastāv vairāki tam par labu vērsti un praksē īstenojami nosacījumi:  1. pamatizglītības apguvi bērns sešu gadu vecumā var uzsākt tajā izglītības iestādē (pirmsskolā vai skolā), kur apgūta pirmsskolas obligātā izglītība, lai varētu mācīties jau pazīstamā vidē un ierastajā dienas ritmā un lai tiktu nodrošināta izglītības procesa nepārtrauktība;  2. pamatizglītības apguvi bērns sešu gadu vecumā var uzsākt skolā, kura nodrošina vecumposmam atbilstošus apstākļus sešgadīgo bērnu mācībām;  3. mācību procesā un saturā sešus gadus veciem bērniem vēl vairāk akcentējama kompetenču pieeja, kā arī interaktīvs, darbībā balstīts un visas bērnu attīstības jomas aptverošs process;  4. 1. klasē plānotais apgūstamais mācību saturs un metodika ir atbilstošs sešu gadu vecumā apgūstamajam obligātajās pirmsskolas izglītības saturam.  Agrāka iesaistīšanās pamatizglītības programmā, ņemot vērā pedagogu profesionalitāti, pozitīvi ietekmē bērna attīstību, novērš riskus un kompensē attīstošu vidi, ja bērnam to nespēj sniegt ģimene. Tas nozīmē, ka agrāka bērnu iesaistīšana pamatizglītības programmā īpaši var sekmēt attīstību un socializāciju bērniem no sociālā riska ģimenēm, novēršot agrīnu sabiedrības noslāņošanos un šķelšanos.  Likumprojektā ietvertie grozījumi skatāmi kompleksi ne tikai ar plānotajām izmaiņām jaunā kompetenču pieejā balstītā izglītības satura (sagatavojamie attiecīgie Ministru kabineta noteikumi par valsts pamatizglītības standartu) izveidē. Kompetenču pieejā veidotā vispārējās izglītības satura izstrāde, aprobācija un pakāpeniska ieviešana tiks atbalstīta ar vēl vienā VISC īstenotu Eiropas Sociālā fonda projektu – darbības programmas “Izaugsme un nodarbinātība” 8.3.2. specifiskā atbalsta mērķa “Palielināt atbalstu vispārējās izglītības iestādēm izglītojamo individuālo kompetenču attīstībai” 2. pasākumā plānotajām aktivitātēm, kuras uzsāktas 2017. gada pirmajā pusē un kuras paredz pedagogu profesionālās kompetences pilnveidi individualizētas pieejas īstenošanai mācību procesā.  Tādējādi, veicot sistēmiskas izmaiņas, pastāv iespējas novērst prognozētos riskus, kur šāda izglītības modeļa (sešus gadus vecs bērns 1. klasē) ieviešanai no sabiedrības puses kā argumentāciju pret izmanto galvenokārt šādus pieņēmumus:  1. vienā mācību gadā skolas beigs aptuveni divreiz (teorētiski) vairāk jauniešu un pastāv grūtības plānot profesionālās un augstākās izglītības pieejamību dubultam jauniešu skaitam. Ministrijas ieskatā minēto pieņēmumu atspēko fakts, ka process ir kontrolējams ar savlaicīgu mācību un studiju vietu plānošanu;  2. skolas vidē sešgadīgam bērnam ir problemātiski nodrošināt nepieciešamās fiziskās aktivitātes, pastaigas svaigā gaisā, pirmsskolai pietuvinātas prasības skolas videi (trīs kvadrātmetri katram skolēnam) un tās teritorijas aprīkojumam un prasības attiecībā uz bērnu dienas režīmu un ēdināšanu. Ministrijas ieskatā minētais risks ir samazināms un kontrolējams, ieviešot kompetenču pieejā balstītu mācību saturu, kā arī paredzot iespēju pirmās klases programmu apgūt pirmsskolas izglītības iestādēs, savukārt vispārizglītojošajās skolās sešgadīgie bērni mācītos tajos gadījumos, kad izglītības iestādes varēs nodrošināt šo bērnu mācībām nepieciešamos apstākļus;  3. pedagogu spēja mainīt sava darba metodiku un attieksmi pret skolēniem, nodrošināt vecumposmam atbilstošu, integrētu izglītība saturu izglītības iestādēs. Tas attiecināms gan uz pirmsskolas izglītības iestādēm, gan uz skolām. Ministrijas ieskatā minēto pieņēmumu atspēko visaptveroša tuvākajos piecos gados plānotā pedagogu profesionālās kompetences pilnveide vienlaicīgi ar kompetenču pieejā veidotā vispārējās pamatizglītības satura sagatavošanu un ieviešanu.  Ņemot vērā iepriekš minēto, ministrija atbilstoši kompetencei un saskaņā ar pamatnostādnēs 2014. – 2020. gadam ietvertajiem uzdevumiem, kas atbilst Latvijas tautsaimniecībai aktuālajām prioritātēm, kā arī saistībā ar jaunā kompetenču pieejā balstītā izglītības satura izstrādi un ņemot vērā riskus un iespējas tos kontrolēt (samazināt), uzskata par nepieciešamu jau 2016. gadā iestrādāt normatīvajos aktos tos regulējumus, kas nodrošinātu iespēju uzsākt samērīgu, līdzsvarotu un pietiekami elastīgu pāreju uz pamatizglītības satura apguvi, sākot no sešu gadu vecuma.  Paredzēts, ka jaunais regulējums, t.sk. kontekstā ar plānotajām izmaiņām vispārējās izglītības saturā, stāsies spēkā 2018. gada 1. jūlijā.  Papildus iepriekš minētajam, likumprojekta pārejas noteikumos paredzēts regulējums, ka no 2018. gada 1. septembra līdz 2021. gada 31. augustam no valsts budžeta mērķdotācijām sedz bērna izglītošanu pirmsskolas izglītības programmā, ja bērns, pamatojoties uz grozījumiem Likuma 32. panta otrajā un trešajā daļā, pamatizglītības ieguvi neuzsāk tajā kalendārajā gadā, kurā viņam aprit seši gadi, bet vienu gadu vēlāk. Gadījumā, ja izglītojamais uzsāk pamatizglītības ieguvi septiņu, nevis sešu, gadu vecumā pēc 2021. gada 31. augusta, valsts šādu finansējumu vairs nesniedz.  **Izglītojamo mācību organizācijas formas un izglītības ieguves nosacījumi**  *Skatīt piedāvātos grozījumus Likuma 1. panta otrās daļas 5.1 punktā; 35. pantā; 39. panta otrajā daļā; 41. panta 1.1 daļā; 45. pantā; 57. pantā; pārejas noteikumu 25., 30. punktā.*  Likumprojekts paredz grozīt esošo regulējumu attiecībā uz mācību organizācijas formām, kur pašreizējā normatīvajā regulējumā minēta tikai viena no tām – mācību stunda – , un tās ilgums, pamatojoties uz Likuma 35. pantu, no 1. klases līdz 9. klasei ir noteikts 40 – 45 minūtes.  Konceptuāli jaunajā kompetenču pieejā balstītā vispārējās izglītības satura ietvaros līdz 2018. gada jūnijam plānots sagatavot normatīvā aktu projektus – valsts pirmsskolas vadlīnijas un valsts izglītības standartus.  Kompetenču pieeja paredzēta mācību procesa jēgpilnai prioritizēšanai. Tā radīs priekšnoteikumus skolēnu terminoloģiskās pārslodzes samazināšanai un konceptuālās slodzes samērīgai līdzsvarošanai. Vienlaikus, lai kompetenču pieeja praksē varētu tikt sekmīgi īstenota par gadu jaunākiem (sešus gadus veciem) bērniem, nepieciešams pieļaut mācību organizācijas formu daudzveidību, kas kā mācību slodzes resurss sākumskolā var tikt racionāli izmantots sistēmiski nozīmīgāko (valodas, matemātika, dabaszinātnes) mācību priekšmetu saturiskas sasaistes ar spēju mācību priekšmetiem (mūzika, vizuālā māksla, sports) nodrošināšanai.  No uzsāktajām un turpmāk plānotajām izmaiņām mācību saturā un mācību pieejā (kompetenču pieejā balstīta mācību satura izstrāde un pakāpeniskas ieviešanas uzsākšana, sākot no 2018. gada 1. septembra) izriet nepieciešamība palielināt izglītības iestādes vadītāja patstāvību mācību organizācijas formu noteikšanā izglītības procesa organizācijas kontekstā. Atsaucoties uz pedagoģijā lietoto terminoloģiju *(Pedagoģijas terminu skaidrojošā vārdnīca, Rīga: Zvaigzne ABC, 2000.),* mācību stunda ir tikai viena no mācību procesa organizācijas formām. Taču kompetenču pieejas jēgpilna ieviešana, īpaši sākumskolas posmā veidojot pēctecīgu pāreju no obligātajā pirmsskolas izglītībā praktizētajām mācību organizācijas formām (kā, piem., spēle, rotaļnodarbība), prasa mācību organizācijas formu daudzveidību (piem., projektus, nodarbības dabā, kooperatīvo mācīšanos, mācību ekskursijas, seminārus, praktikumus u.c.). Šāda pieeja arī pedagogam dotu iespēju elastīgi izmantot/ variēt pedagoģijā pazīstamās mācību organizācijas formas atbilstoši mērķim un situācijai ir viens no nosacījumiem veiksmīgai kompetenču pieejas īstenošanai praksē. Pašreizējā normatīvajā regulējumā attiecībā uz šo pastāv ierobežojums.  Ņemot vērā iepriekš minēto, likumprojekts paredz noteikt mācību organizācijas formas definīciju, konkretizējot mācību procesā iespējamās izmantojamās formas, savukārt 1. līdz 6. klasē mācību organizācijas formu noteikšanai dot tiesības izglītības iestādes vadītājam, tādējādi paredzot iespēju izglītojamo mācību nodarbību ilgumu atbilstoši pedagoga izvēlētajai mācību organizācijas formai noteikt īsāku vai garāku par līdz šim noteiktajām 40 minūtēm. Izvēle par labu neierobežot 1. – 6. klases mācību nodarbību garumu tieši saistīta ar uzsāktajām un plānotajām izmaiņām mācību satura apguvē jeb kompetenču pieejā balstīta mācību satura izstrādi, aprobāciju un pakāpenisku ieviešanu no 2018. gada 1. septembra.  Šobrīd vispārējās izglītības iestādēs, esošajā regulējumā pastāvot iespējai izvēlēties 40 vai 45 minūšu garas mācību stundas, pārsvarā gadījumos realizē tikai 40 minūšu garas mācību stundas. Ar grozījumiem tiktu noteikts arī vienots – 40 minūšu garš – mācību stundas ilgums pamatizglītības iestādēs no 7.klases līdz 9. klasei Tāpat ar likumprojektu tiek paredzēts 40 minūšu garš mācību stundas ilgums arī vispārējās vidējās izglītības iestādēs.  Likumprojekts paredz grozīt arī regulējumu mācību procesa īstenošanā speciālās izglītības programmās. Šā brīža regulējums Likuma 57. pantā paredz 30 minūšu garu mācību stundas ilgumu speciālās izglītības programmās izglītojamajiem ar smagiem garīgās attīstības traucējumiem vai vairākiem smagiem attīstības traucējumiem no 1. līdz 9. klasei. Likumprojektā attiecībā uz izglītojamajiem speciālās izglītības programmās no 1. līdz 6. klasei paredzēts, ka izmantojamās mācību organizācijas formas šajā klašu grupā nosaka izglītības iestādes vadītājs. Savukārt attiecībā uz izglītojamajiem ar smagiem garīgās attīstības traucējumiem vai vairākiem smagiem attīstības traucējumiem mācību stundu ilgums no 7. līdz 9. klasei paliek nemainīgs, t.i. 30 minūtes. Šāds regulējums, mācību stundu ilgumu no 7. līdz 9. klasei nosakot 30 minūšu garu, pamatojams ar izglītojamo attīstības specifiku minētajās speciālās izglītības programmās – šajā izglītības programmā esošajiem izglītojamajiem nepieciešami īpaši atbalsta pasākumi mācību procesā nodrošināšanā, specifisks individuāls izglītības programmas apguves plāns, lai nodrošinātu iespēju izglītojamajiem apgūt pamatprasmes, atbilstoši viņu veselības stāvoklim, spējām un attīstības līmenim, nodrošinot attīstības traucējuma korekciju un kompensēšanu vai nodrošinot veselības saglabāšanu.  Paredzēts, ka jaunais regulējums stāsies spēkā 2018. gada 1. jūlijā, kas ir gandrīz vienlaicīgi ar kompetenču pieejā veidotā vispārējās izglītības satura ieviešanu, kura plānota, sākot ar 2018. gada 1. septembri.  Papildus minētajam likumprojektā ietvertie grozījumi 39. pantā, paredzot ieviest nosacījumu, ka iegūtās pamatizglītības rezultāts (vērtējums centralizētajos eksāmenos) ir nosacījums izglītojamo uzņemšanai nākamajā izglītības pakāpē, un paredzēts, ka šie grozījumi stāsies spēkā 2018. gada 1. septembrī.  Plānotās vispārējās izglītības satura izmaiņas skatot kontekstā ar izmaiņām valsts pārbaudījumu sistēmā, ministrijas piedāvājums ir stiprināt obligātās izglītības (pamatizglītības) ieguves rezultātu ietekmi uz izglītojamā tālākas izglītības izvēli. Tādējādi tiktu nodrošināts, ka visu piecpadsmitgadīgu un sešpadsmitgadīgu izglītojamo snieguma rādītāji, kas apliecina iegūtās obligātās pamatizglītības kvalitāti, iegūst nozīmīgumu un izkristalizē gan vispārējās vidējās izglītības, gan profesionālas vidējās izglītības turpinātāju kopums. Ņemot vērā šādu pieeju, vispārējās vidējās izglītības iestādēs mērķtiecīgi nonāktu tie izglītojamie, kuru pamatizglītības ieguves sasniegumi jau ir objektīvs pamats tālākai vispārējās vidējās izglītības iegūšanai vidusskolā vai valsts ģimnāzijā. Šāda pieeja sekmētu izglītības nozares mērķtiecīgi virzītas darbības, lai nodrošinātu efektīvu finanšu līdzekļu izmantošanu un sasniegtu pamatnostādnēs 2014. – 2020.gadam definētā rezultatīvā rādītāja - vispārējās un profesionālās izglītībā iesaistīto izglītojamo skaita proporcija: 50/ 50 - sasniegšanu 2020. gadā.  Ministrija izglītības iestāžu īstenoto izglītības programmu piedāvājuma kvalitātes izpētes kontekstā ir apzinājusi vidējās izglītības ieguves iespējas un konstatējusi, ka saskaņā ar Valsts izglītības informācijas sistēmas (turpmāk – VIIS) datiem uz 2016. gada 1. septembri vidējo izglītību vecumā no 20 – 30 gadiem apgūst 6024 izglītojamie, vecāki par 30 gadiem – 2581, kas ir 20% no kopējā skaita, kas apgūst vidējās izglītības programmas pēc 20 gadu sasniegšanas. Analizējot VIIS sistēmā pieejamos datus, secināms, ka minētājā vecumā liela daļa izglītojamo uzsāk apgūt vidējo izglītību vairākus gadus pēc kārtas, piemēram, ir izglītojamie, kas uzsāk mācības vidusskolas 10. klasē 3, 4, 5, 6 un pat 8 gadus pēc kārtas, taču mācības nepabeidz. Piemēram, privātajā izglītības iestādē atkārtoti vienā un tajā pašā klasē mācās 97 skolēni, no tiem 47 mācās otro gadu vienā un tajā pašā klasē, bet 50 mācās 3 un vairāk gadus vienā un tajā pašā klasē.  Valsts budžeta līdzekļu efektīvas pārvaldības nodrošināšanas nolūkā, jo finansējums izglītojamiem tiek aprēķināts atbilstoši izglītojamo skaitam attiecīgā gada 1. septembrī, veikti likumprojekta grozījumi, kas nosaka, ka personai pēc apliecības par vispārējo pamatizglītību un sekmju izraksta saņemšanas ir tiesības divas reizes uzsākt valsts finansētu (mērķdotācija pedagogu darba samaksai) vispārējās vidējās izglītības programmu apguvi valsts vai pašvaldības vidējās izglītības iestādē, kā arī valsts augstskolu vispārējās vidējās izglītības iestādē. Ja vidējā izglītība šo divu uzsākto reižu laikā netiek iegūta, turpmāka vidējās izglītības ieguve tiek finansēta no izglītojamā personīgajiem līdzekļiem, ar iespēju iegūt vidējo profesionālo izglītību profesionālās izglītības iestādē vai vispārējo vidējo izglītību iegūt privātajās izglītības iestādēs.  **Sešus gadus vecu bērnu izglītošana 1. klasē, t.sk. pirmsskolas izglītības iestādē pamatizglītības pirmā posma programmas (1. – 6. klase) ietvaros**  *Skatīt piedāvātos grozījumus Likuma 4.panta 3.4 punktā, pārejas noteikumu 42., 43., 44., 45., 46. punktā.*  Jau 14 gadus Latvijā ir noteikta obligāta pirmsskolas izglītības ieguve no piecu gadu vecuma, un obligātās pirmsskolas izglītības programmu īstenošana notiek divu gadu garumā. Obligātajā pirmsskolas izglītības programmā šobrīd nonāk pārsvarā visi piecus gadus veci bērni, kas nozīmē valsts garantētu atbalstu bērnu attīstībai un savlaicīgai bērna vajadzību (t.sk. speciālo) diagnosticēšanai neatkarīgi no viņa ģimenes sociāli ekonomiskajiem vai citiem apstākļiem.  Savukārt sešus gadus veci bērni pirmsskolā, kā arī atbilstoši pašreizējam regulējumam vēl vienu gadu pēc tam – 1. klasē apgūst līdzīgu mācību saturu, tādējādi jau kopš 2002. gada, kad tika noteikta divgadīga obligātā pirmsskolas izglītības apguve, tiek atturīgi izmantots sešus gadus vecu bērnu intelektuālais potenciāls, un var runāt par cilvēkresursu daļēju neefektīvu izmantošanu.  2014./2015. mācību gadā no visiem piecgadīgajiem bērniem valstī 95,65% minēto bērnu un no visiem sešgadīgajiem bērniem 91,99% minēto bērnu apguva pirmsskolas izglītības programmas. Tādējādi teju 92% no kopējā sešus gadus vecu bērnu skaita pamatizglītības pirmajā gadā ar līdzīga mācību satura apguvi tiek nodarbināti atkārtoti, tērējot viņu laika resursus periodā, kad bērnu motivācija un zinātkāre ir augstākajā attīstības punktā.  Latvija salīdzinoši ar citām, t.sk. Eiropas, valstīm ir to dažu valstu, kā Bulgārija, Igaunija, Lietuva, Somija, Zviedrija, Krēta, vidū, kurās pamatizglītību uzsāk septiņu gadu vecumā. Tomēr lielākajā daļā valstu (apkopojot pieredzi par 45 valstīm, no tām septiņās valstīs (iepriekš minētajās un Latvijā) pamatizglītības uzsākšana noteikta no septiņu gadu vecuma, 30 valstīs – no sešu gadu vecuma, pārējās – vēl agrāk) pamatizglītības uzsākšana ir noteikta bērniem no sešu gadu vecuma.  Ņemot vērā iepriekš minēto, ministrija atbilstoši kompetencei un saskaņā ar pamatnostādnēs 2014. – 2020. gadam ietvertajiem uzdevumiem, kas atbilst Latvijas tautsaimniecībai aktuālajām prioritātēm, kā arī ņemot vērā riskus un iespējas tos kontrolēt (samazināt), uzskata par nepieciešamu jau 2016. gadā iestrādāt normatīvajos aktos tos regulējumus, kas nodrošinātu iespēju uzsākt samērīgu, līdzsvarotu un pietiekami elastīgu pāreju uz pamatizglītības satura apguvi, sākot no sešu gadu vecuma.  Izmaiņas normatīvajā regulējumā ir nepieciešamas pamatnostādnēs 2014. – 2020. gadam iekļauto pasākumu īstenošanai, lai nodrošinātu atbalstu uz kompetencēm balstīta mācību satura un metodikas izstrādei bērniem vecumā no pieciem gadiem līdz 6. klasei, t.sk. īstenojot satura aprobāciju modernā mācību vidē un sekmējot agrāku vispārējās vidējās izglītības apguvi.  Lai ilgtermiņā veiksmīgi realizētu mācību satura reformu, kas saistīta ar pamatizglītības uzsākšanu no sešu gadu vecuma, ministrija ir uzsākusi, kā arī plāno turpināt vairākas apjomīgas aktivitātes. Tā Valsts izglītības satura centrs atbilstoši tā kompetencei Eiropas Savienības struktūrfondu projekta ietvaros ir uzsācis kompetenču pieejā balstīta vispārējās izglītības satura izstrādi, plāno tā aprobāciju un, sākot ar 2018. gada 1. septembri, pakāpenisku ieviešanu no 1. klases.  Sešus gadus veciem bērniem vēl jo vairāk akcentējama kompetenču pieeja, kā arī interaktīvs, darbībā balstīts un visas bērnu attīstības jomas aptverošs process. Plānotais 1. klasē apgūstamais mācību saturs un metodika ir atbilstoši pašreizējās obligātās pirmsskolas izglītības programmās bērniem sešu gadu vecumā apgūstamajam, un netiek paredzēts, ka sešu gadus vecajiem bērniem būs jāapgūst tas, ko pašlaik mācās septiņus gadus vecie bērni.  Praksē līdz šim īstenotais pirmsskolas nodarbību plānojums un norise (īpaši sešus gadus vecajiem bērniem) ļauj nodrošināt integrēta mācību satura apguvi bērniem no sešu gadu vecuma. Tam garants ir arī pirmsskolas pedagogi, kuri jau strādā integrēti, ar mūsdienīgām mācību metodēm, veiksmīgi izmantojot rotaļu kā galveno mācību darbību.  Lai veiksmīgi nodrošinātu pēctecību starp dažādām izglītības pakāpēm un dotu pedagogiem iespēju paaugstināt savu kvalifikāciju, saskaņā ar Izglītības likuma 14. panta 13. un 32. punktu un 48. panta pirmo daļu, ministrija ir sakārtojusi normatīvo regulējumu (Ministru kabineta 2014. gada 28. oktobra noteikumi Nr. 662 „Noteikumi par pedagogiem nepieciešamo izglītību un profesionālo kvalifikāciju un pedagogu profesionālās kompetences pilnveides kārtību”), paredzot plašākas iespējas tiem pedagogiem, kuri apguvuši B programmu (otrās kvalifikācijas ieguvi), mācīt citus mācību priekšmetus vai strādāt citā izglītības pakāpē.  Pēc ministrijas operatīvajiem datiem 2016./2017. mācību gadā kopējais sešgadīgo bērnu skaits valstī ir 22 044, no kuriem 791 mācās 1. klasē, savukārt 2017./2018. mācību gadā kopējais sešgadīgo bērnu skaits valstī provizoriski būs 19 781, no kuriem aptuveni 753 varētu uzsākt mācības 1. klasē. Pēc plānotajām izmaiņām 2018./2019. mācību gadā kopējais sešgadīgo bērnu skaits valstī varētu būt 18 825, no kuriem izglītības ieguvi 1. klasē uzsāktu jau 15 321 bērns, šim skaitam ar katru gadu pieaugot.  Plānojot pamatizglītības uzsākšanu no sešu gadu vecuma, tiesības īstenot pamatizglītības pirmā posma programmas vai pamatizglītības programmas tāpat kā līdz šim ir noteiktas visām vispārējās izglītības iestādēm, kuras ar saviem cilvēkresursiem un materiāltehnisko bāzi spēj nodrošināt sešgadīgiem bērniem nepieciešamo mācību vidi un piesaistīt šim darbam atbilstoši sagatavotus pedagogus. Lai sešus gadus vecs bērns varētu mācīties jau pazīstamā vidē un ierastajā dienas ritmā un viņam tiktu nodrošināta izglītības procesa nepārtrauktība, likumprojekta pārejas noteikumos paredzētas tiesības pamatizglītības pirmā posma izglītības programmas (1. – 6. klase) ietvaros īstenot sešgadīgu bērnu izglītošanu 1. klasē arī pašvaldību un privātajām pirmsskolas izglītības iestādēm. Tādējādi atbilstoši situācijai noteiktu laika periodu (no 2018. gada 1. jūlija līdz 2022. gada 31. augustam) konkrētajā administratīvajā teritorijā sešus gadus veciem bērniem būs dota iespēja pamatizglītības pirmo gadu turpināt arī pirmsskolas izglītības iestādē.  Šobrīd obligātās pirmsskolas izglītības programmas jau 30% gadījumu tiek licencētas pamatizglītības un vidējās izglītības iestādēs, 69% pirmsskolas izglītības iestādēs un 1% - citās izglītības iestādēs. Jāņem vērā, ka izmaiņas pamatizglītības apguves uzsākšanai varētu būt arī rindu uz pirmsskolas izglītības programmām samazināšanos veicinošs faktors, jo šobrīd, kamēr obligātās pirmsskolas izglītība ilgst divus gadus, pirmsskolas izglītības iestādēs pārslodzes dēļ veidojas garas rindas uz pirmsskolas izglītības uzsākšanu tajos.  Likumprojekta pārejas noteikumos paredzēts, ka gadījumā, ja pašvaldība bērnam, kurš sasniedzis sešu gadu vecumu un kura dzīvesvieta deklarēta pašvaldības administratīvajā teritorijā, nenodrošina vietu pašvaldības izglītības iestādes īstenotā sešgadīgu bērnu izglītošanā pamatizglītības pirmā posma programmā (1. – 6. klase), un bērns apgūst pamatizglītības pirmā posma programmas (1. – 6. klase) ietvaros īstenoto 1. klases programmu privātā pirmsskolas izglītības iestādē, tad pašvaldība šim privātam pakalpojuma sniedzējam sedz izmaksas Ministru kabineta noteiktajā kārtībā. Izmaksas sedz apmērā, kas atbilst vienam izglītojamajam pamatizglītības pirmā posma programmas (1. – 6.klase) ietvaros īstenotajā sešgadīgu bērnu izglītošanā 1. klasē nepieciešamajām vidējās izmaksām attiecīgās pašvaldības izglītības iestādēs. Ja izglītojamais apgūst Publisko iepirkumu likumā noteiktajā kārtībā pašvaldības izraudzītās pirmsskolas izglītības iestādes īstenotu sešgadīgu bērnu izglītošanu 1. klasē minētās izglītības programmas ietvaros, izmaksas sedz apmērā, kāds noteikts publiskā iepirkuma rezultātā.  Likumprojekta pārejas noteikumos noteikts, ka pašvaldība atbilstoši Ministru kabineta noteiktajai metodikai nosaka vienam izglītojamajam nepieciešamās vidējās izmaksas sešgadīgu bērnu izglītošanai 1. klasē minētās izglītības programmas ietvaros attiecīgās pašvaldības izglītības iestādēs, minētās vidējās izmaksas un to aprēķināšanas kārtību pašvaldībai publiskojot savā mājaslapā internetā.  Ņemot vērā iepriekš minēto, pārejas noteikumi papildināti ar regulējumu par to, ka Ministru kabinets nosaka metodiku, pēc kuras pašvaldība nosaka vienam izglītojamajam nepieciešamās vidējās izmaksas sešgadīgu bērnu izglītošanā 1. klasē minētās izglītības programmas ietvaros pašvaldības izglītības iestādēs, un kārtību, kādā pašvaldība atbilstoši tās noteiktajām vienam izglītojamajam nepieciešamajām vidējām izmaksām attiecīgās pašvaldības izglītības iestādēs sedz izmaksas sešgadīgu bērnu izglītošanai 1. klasē minētajā programmā privātajai izglītības iestādei.  Likumprojekts paredz regulējumu arī par to, ka pašvaldība, sedzot sešgadīgu bērnu izglītošanu privātas pirmsskolas izglītības iestādes 1. klasē minētās izglītības programmas ietvaros iepriekš minētajos gadījumos, turpina segt šīs izmaksas privātajai pirmsskolas izglītības iestādei, ja izglītojamam rakstveidā piedāvāta vieta pašvaldības izglītības iestādē, kurā viņš ir reģistrēts uzņemšanai, bet šā izglītojamā likumīgais pārstāvis no piedāvātās vietas ir atteicies un izglītojamais turpina izglītoties 1. klasē minētās izglītības programmas ietvaros privātajā pirmsskolas izglītības iestādē.  Tāpat likumprojektā paredzēts, ka pašvaldība saistošajos noteikumos nosaka kārtību, kādā tā nodrošina noteikto izmaksu segšanu attiecībā uz sešgadīgu bērnu izglītošanu minētās izglītības programmas ietvaros privātā pakalpojumu sniedzēja izglītības iestādē, t.sk. arī gadījumā, ja izglītojamam rakstveidā piedāvāta vieta pašvaldības izglītības iestādē, kurā viņš ir reģistrēts uzņemšanai, bet šā izglītojamā likumīgais pārstāvis no piedāvātās vietas ir atteicies un izglītojamais turpina izglītoties minētās izglītības programmas ietvaros privātā pakalpojumu sniedzēja izglītības iestādē. Papildus tam pašvaldība minētajos saistošajos noteikumos nosaka arī nosacījumus lielāka atbalsta apjoma noteikšanai atbilstoši pašvaldības budžeta iespējām.  Paredzēts, ka jaunais regulējums attiecībā uz sešgadīgu bērnu izglītošanu 1. klasē pašvaldību vai privātajās pirmsskolas izglītības iestādēs ir pārejas noteikumu norma un darbosies tikai laika posmā no 2018. gada 1. jūlija līdz 2022. gada 31. augustam jeb kompetenču pieejā balstīta mācību satura pakāpeniskas ieviešanas periodā.  Minētie grozījumi izstrādāti sasaistē ar grozījumiem Likumā, nosakot obligātās pirmsskolas izglītības ieguvi līdz sešu gadu vecumam un līdz ar to arī obligātās pamatizglītības apguves uzsākšanu no sešiem gadiem, saglabājot iespēju pamatotas nepieciešamības gadījumā uzsākt to arī gadu vēlāk (no septiņu gadu vecuma).  **Noteikumi par mācību gada un mācību semestra sākuma un beigu laiku, brīvdienu laiku un mācību gada pagarinājumu**  *Skatīt piedāvātos grozījumus Likuma 4. panta 16. punktā.*  Lai pilnveidotu tiesisko regulējumu saistībā ar Ministru kabinetam noteikto pilnvarojumu izdot noteikumus, kā arī atsaucoties uz Tieslietu ministrijas vairākkārtējiem lūgumiem iepriekšējo normatīvo regulējumu sagatavošanas procesā, precizēts Likuma 4. panta 16. punktā ietvertais pilnvarojums, paredzot, ka Ministru kabinets nosaka mācību gada un mācību semestru sākuma un beigu laiku, brīvdienu laiku un mācību gada pagarinājumu ārkārtēju situāciju gadījumos, kurus iepriekš nevar paredzēt un kuru izraisīto apstākļu dēļ ilgstoši (vismaz vienu nedēļu) nav iespējams nodrošināt mācību procesu atbilstoši normatīvo aktu prasībām tām vispārējās izglītības iestādēm, kuras īsteno vispārējās pamatizglītības programmas un vispārējās vidējās izglītības programmas. Šādu ārkārtēju situāciju gadījumā izglītības iestādes dibinātājs, izvērtējot konkrētos ārkārtējās situācijas apstākļus, ir tiesīgs pieņemt lēmumu par mācību gada pagarinājumu 1. - 8. klašu un 10. -11. klašu izglītojamiem. Šie grozījumi paredzēti, lai paplašinātu Ministra kabineta šobrīd esošo pilnvarojumu, kas Ministru kabineta kompetencē paredz cita starpā noteikt mācību gada un mācību semestru sākuma un beigu laiku.  Paredzēts, ka šie grozījumi stāsies spēkā līdz ar likumprojekta stāšanos spēkā.  **Vispārējās izglītības iestāžu tipi: pamatizglītības iestādes (sākumskolas, pamatskolas) un vidējās izglītības iestādes (vidusskolas, valsts ģimnāzijas), izslēdzot vakara (maiņu) vidusskolas**  *Skatīt piedāvātos grozījumus Likuma 4. panta 5. punktā; 29. panta pirmajā un otrajā daļā; 31. panta otrajā daļā; 40. pantā; pārejas noteikumu 33., 34., 35., 36. punktā.*  Nepieciešamību īstenot mērķtiecīgas un sistēmiskas pārmaiņas Latvijas vispārējās izglītības sistēmā, nodrošinot kvalitatīvas vispārējās pamatizglītības un vispārējās vidējās izglītības apguves iespējas, nosaka pastāvošie iekšējie izaicinājumi un straujās globālās vides izmaiņas. Latvijas tautsaimniecībai un sabiedrībai ir nepieciešami augsta līmeņa speciālisti ar augstāko izglītību, kuru sagatavošanas būtisks priekšnoteikums ir spējīgi un mācīties motivēti augstskolu reflektanti.  Obligātās vispārējās izglītības pieejamību Latvijas teritoriālās izkliedētības apstākļos nodrošina vēsturiski pārmantotais vispārējās izglītības iestāžu tīkls, kas izglītojamajiem sniedz pamatizglītības un vispārējās izglītības apguves (formālās) iespējas. Tai pat laikā līdz šim normatīvajos aktos nav precīzi noregulētas pamatizglītības iestāžu un vidējās izglītības iestāžu tiesības attiecībā uz īstenojamajām vispārējās izglītības programmām. Tā pašreizējais regulējums skaidri nenodala, kādas izglītības programmas un kādā izglītības ieguves formā būtu nodrošināmas sākumskolām un pamatskolām vai attiecīgi - vidusskolām, valsts ģimnāzijām, šobrīd arī vakara (maiņu) vidusskolām, neklātienes vidusskolām. Tāpat nav definēti nosacījumi speciālās izglītības iestādēm attiecībā uz noteiktu izglītības programmu īstenošanas nosacījumiem.  Likumprojektā paredzēts noteikt, ka pamatizglītības iestāde, līdztekus pamatizglītības programmām, ir tiesīga īstenot arī pirmsskolas izglītības programmas un interešu izglītības programmas.  Ar likumprojektu un likumprojektu “Grozījumi Izglītības likumā” plānots izslēgt tādu izglītības iestāžu tipu kā vakara (maiņu) vidusskolas, kā arī neklātienes vidusskolas, kas faktiski Latvijā darbojas uz subjektīvi pieņemtiem apsvērumiem, ka īsteno vakara (maiņu) izglītības programmas.  Pašreizējais regulējums nesniedz viennozīmīgu atbildi uz jautājumiem, kuras vispārējās izglītības programmas var tikt īstenotas neklātienes vai tālmācības formā un kurām vispārējās un profesionālās izglītības iestādēm būtu deleģējamas tiesības piedāvāt izglītības ieguvi neklātienes un tālmācības formā.  Dati rāda, ka vispārizglītojošās vakara (maiņu) izglītības programmās ap 70% izglītojamo un vispārizglītojošās neklātienes programmās ap 80% izglītojamo ir vecumā no 19 – 40 gadiem.  VIIS reģistrēto izglītojamo vecuma struktūra vispārizglītojošās vakara (maiņu) izglītības programmās ir:   |  |  |  |  |  |  | | --- | --- | --- | --- | --- | --- | |  | **7-18** | **19-30** | **31-40** | **41-50** | **51-61** | | No kopējā izglītojamo skaita vakara izglītības programmās | 28% | 56,5% | 12,7% | 2,7% | 0,3% |   VIIS reģistrēto izglītojamo vecuma struktūra vispārizglītojošās neklātienes izglītības programmās:   |  |  |  |  |  |  | | --- | --- | --- | --- | --- | --- | |  | **7-18** | **19-30** | **31-40** | **41-50** | **51-59** | | No kopējā izglītojamo skaita neklātienes programmās | 16% | 61% | 19% | 4,2% | 0,2% |   Tādējādi vakara un neklātienes izglītības programmu izglītojamie lielā mēra ir pieaugušie, kuri strādā vai meklē darbu, un šādi veidojas veiksmīgs precedents, kā izmantot esošos profesionālās izglītības iestāžu resursus virzītas vidējās izglītības un vienlaikus arī izvēlētās profesijas ieguves nodrošināšanai.  Attiecībā uz valsts centralizēto eksāmenu rezultātiem, izlases veidā analizējot datus par 20 vakara (maiņu) un neklātienes vidusskolām, parādās divas tendences:  1) centralizēto eksāmenu (CE) kārtotāju skaits izglītības iestādes īstenotajās izglītības programmās ir neliels, pie tam lielākajai daļai izglītības iestāžu konstatēts pietiekami liels (vairāk kā puse no kopējā 12. klases izglītojamo skaita nekārto eksāmenus) no eksāmeniem atbrīvoto izglītojamo skaits;  2) kopējie 12. klases centralizēto eksāmenu (mērījums attiecībā pret matemātikas CE un latviešu valodas CE) rezultāti, ir zemi, neraugoties uz skaitliski nelielo klašu piepildījumu mācību satura apguves laikā, kas teorētiski ir nosacījums veiksmīgi organizētam individuālajam darba un pietiekami augstu izglītojamo mācību sasniegumu nodrošināšanai. Salīdzinoši ar valstī vidējiem rādītājiem vakara (maiņu) un neklātienes vidusskolu 12. klašu izglītojamie uzrāda pietiekami zemus rādītājus: matemātikas centralizētā eksāmena rādītājus valstī vidējā (34.9%) vai virs valstī vidējā rādītāja līmenī izpilda 1 izglītības iestāde (Līvānu novada vakara (maiņu) vidusskola); latviešu valodas centralizētā eksāmena rādītājus valstī vidējā (50.9%) vai virs valstī vidējā rādītāja līmenī izpilda 2 izglītības iestādes (Līvānu novada vakara (maiņu) vidusskola; Rīgas Raiņa 8. vakara (maiņu) vidusskola). Pārējo vakara (maiņu) un neklātienes vidusskolu rādītāji ir zemāki par valstī vidējiem, piem., matemātikas centralizētajā eksāmenā uzrādot pat tikai 9.7% (zemākais rādītājs) un latviešu valodas centralizētajā eksāmenā pat tikai 27,2%.  Šī analīze liek apšaubīt minētā izglītības iestādes tipa (vakara (maiņu) un neklātienes vidusskolas) sniegtā izglītības pakalpojuma kvalitāti korelācijā pret citu vispārējās vidējās izglītības iestāžu (vidusskolas, valsts ģimnāzijas) rezultātiem, kā arī izglītības iestāžu uzturēšanā ieguldīto finanšu resursu, t.sk. valsts finansējumu pedagogu darba samaksai, mērķtiecīgumu. Izrietoši no tā ar likumprojekta grozījumiem piedāvāti risinājumi, kā efektīvāk izlietot un pārraudzīt izglītībā ieguldāmos finanšu resursus, nodrošinot kvalitatīvas, jo īpaši virzītas vidējās izglītības pieejamību un kā, koncentrējot izglītības nozarē pieejamos finanšu un cilvēkresursus, atbilstīgi izglītības iestāžu darbības jomu pārstāvniecībai (vispārējā izglītība, profesionāla izglītība), stiprināt profesionālās izglītības iestādes un paplašināt vispārizglītojošo vidusskolu darbību. Viens no piedāvātajiem risinājumiem skar vēsturiski uzturēta vidējās izglītības iestāžu tipa – vakara (maiņu) vidusskolas pastāvēšanas izbeigšanu.  Likumprojektā ietvertajos grozījumos noteikta pamatizglītības iestāžu (sākumskolas, pamatskolas) un vidējās izglītības iestāžu tipu (vidusskolas, valsts ģimnāzijas) klasifikācija, turklāt ar likumprojektu sasaistē skatāmajā likumprojektā “Grozījumi Izglītības likumā” paredzēti ierobežojumi izglītības ieguves formas izmantošanā. Minētais likumprojekts paredz, ka vispārējās pamatizglītības iestādēm noteiktas tiesības piedāvāt izglītības programmas tikai klātienes formā. Vispārējās vidējās izglītības iestādēm – vidusskolām un valsts ģimnāzijām – noteiktas tiesības piedāvāt izglītības programmas klātienes un tālmācības formā. Izglītības pakalpojumu piedāvājums neklātienes formā izglītības ieguves formā noteikts vidusskolām (pamatā attiecināms uz pamatizglītības ieguvi neklātienes formā), kā arī profesionālās izglītības iestādēm (pamatā attiecināms uz vidējās izglītības ieguvi neklātienes formā).  Likumprojektā ietvertie grozījumi vidējās izglītības iestāžu tipoloģijas kontekstā paredz precizēt izglītības iestādes nosaukumu no vakara (maiņu) vidusskolām uz vidusskolām, likumprojektā “Grozījumi Izglītības likumā” nosakot tām iespēju īstenot vakara (maiņu) izglītības programmas (gan pamatizglītības, gan vidējās izglītības pakāpē) neklātienes formā. Ņemot vērā profesionālās izglītības iestāžu darbības specifiku, no vienas puses, un neklātienes izglītības ieguves formā pārsvarā iesaistīto izglītojamo vecumu (pieaugušie), no otras puses, profesionālās izglītības iestādēm tiek paplašināta darbības joma izglītības pakalpojuma piedāvājumam, kur vakara (maiņu) programmu mērķgrupas (pieaugušie) specifikai ir nodrošināta atbilstoša mācību vide un resursi. Nosakot vispārizglītojošo vakara (maiņu) izglītības programmu īstenošanas vietu profesionālās izglītības iestādēs, tiks atvieglota iespēja jauniešiem un pieaugušajiem, kas kādu iemeslu (nepieciešamība uzsākt darba gaitas, ģimenes apstākļi u.c.) dēļ pārtraukuši izglītības ieguvi vispārējās izglītības programmās, iesaistīties profesionālās izglītības programmās vai profesionālās pilnveides izglītības programmās (atbilstoši Likumā un Profesionālās izglītības likumā noteiktajam).  Likumprojektā paredzētie grozījumi veicinās arī pamatnostādnēs 2014. – 2020. gadamnoteiktā rezultatīvā rādītāja – vispārējās un profesionālas izglītībā iesaistīto izglītojamo skaita proporcija 50/50 – īstenošanu 2020. gadā.  Paredzēts, ka pašvaldības, kuru padotībā ir vakara (maiņu) vidusskolas, līdz 2018. gada 28. februārim lemj par minēto izglītības iestāžu likvidāciju, reorganizāciju vai iekšējo reorganizāciju, tai skaitā līdz 2019. gada 30. jūnijam nodrošinot minēto izglītības iestāžu nosaukuma maiņu atbilstīgi Likuma 40. pantam un Izglītības likuma 26. pantam. Regulējums par vakara (maiņu) un neklātienes vidusskolu (izglītības iestādes kā tipa) izslēgšanu un vidusskolās īstenojamajām izglītības programmām stājas spēkā 2019. gada 1. jūlijā.  Līdzīgi šobrīd nav definētas atšķirības starp izglītības iestāžu tipu “vidusskola” un “ģimnāzija” (pašvaldības), kas paver iespējas lielai daļai Latvijas vidusskolu, izpildot pašvaldības ģimnāzijas statusa piešķiršanas kritērijus, kļūt par pašvaldības ģimnāziju. Taču ne vidusskolām, ne pašvaldību ģimnāzijām nav noteikti atšķirīgi izglītības programmu īstenošanas nosacījumi.  Lai pilnveidotu vispārējās izglītības iestāžu tipoloģiju un skaidri nodalītu katra izglītības iestāžu tipa funkcijas izglītības programmu īstenošanā, tādējādi arī virzītos uz izglītības iestāžu tīkla sakārtošanu, likumprojekts paredz noteikt vispārējās vidējās izglītības iestāžu tipus: vidusskolas un valsts ģimnāzijas, to darbības mērķu kontekstā paredzot katram no tiem atšķirīgas pazīmes (izglītības ieguves forma un īstenotās izglītības programmas).  Likumprojektā “Grozījumi Izglītības likumā” vispārējās izglītības iestādēs – vidusskolās – tiek noteikts pienākums īstenot vispārējās izglītības programmas klātienes vai tālmācības formā un paredzēta iespēja īstenot arī pirmsskolas izglītības programmas un modulāro profesionālās izglītības programmu moduļus.  Likumprojektā, kontekstā ar likumprojektā “Grozījumi Izglītības likumā” noteikto, valsts ģimnāzijās tiek noteikts pienākums īstenot vismaz vienu pamatizglītības programmu un vismaz divas vispārējās vidējās izglītības programmas klātienes vai tālmācības formā. Valsts ģimnāzijas statusa kritērijs par reģionālā metodiskā centra funkcijas nodrošināšanu paliek nemainīgs.  Līdztekus rūpēm par izglītības pieejamības nodrošināšanu personām, kuras kādu iemeslu dēļ nav ieguvušas vai neiegūst izglītību, izglītības nozarei būtiski veicināt izglītojamo izcilības un talantu, spēju attīstības centrus visā Latvijā. Ievērojot minēto, ir aktuāla valsts ģimnāziju tīkla paplašināšana.  Latvijā pašlaik ir 27 valsts ģimnāzijas, kuru pamatuzdevums ir augstā kvalitātē īstenot pamatizglītības otrā posma (7. – 9. klasei) programmu un vispārējās vidējās izglītības programmas. Ministrijas ieskatā valsts ģimnāziju tīkls ir paplašināms (vēl jo vairāk ņemot vērā likumprojektā piedāvātos grozījumus attiecībā uz pašvaldības ģimnāzijas statusa izslēgšanu), perspektīvā veidojot valsts ģimnāziju tīklu, kas paredzētu: divas valsts ģimnāzijas visās (izņemot Rīgu) republikas pilsētās, kas ir nacionālas nozīmes attīstības centri un kurās ir pietiekami liels iedzīvotāju skaits, un vienu valsts ģimnāziju katrā no pašreizējiem 21 reģionālas nozīmes attīstības centriem, vienlaikus pieļaujot valsts ģimnāziju (perspektīvā) tīkla izmaiņas saistībā ar nākotnē plānoto Latvijas administratīvi teritoriālo reformu. Rīgā un Pierīgā, indikatīvi vērtējot, pašreiz esošās valsts ģimnāzijas izglītojamajiem spēj piedāvāt pietiekamas mācību iespējas, bet netiek izslēgta valsts ģimnāziju tīkla paplašināšana nākotnē. Ievērojot tiesiskās paļāvības principu, ministrijas ieskatā ir saglabājamas divas esošās valsts ģimnāzijas Cēsīs un valsts ģimnāzija Viļakā, ja tās iztur valsts ģimnāzijas statusa kritērijus.  Demogrāfisko faktoru ietekme, kas īpaši asi ir un būs izjūtama novados, atsaucas uz valsts ģimnāziju iespējām nokomplektēt pietiekami lielu skaitu mācīties motivētu izglītojamo mācībām 10. - 12. klasē, vienlaikus nesamazinot izglītības apguves līmeni. Valsts ģimnāziju direktoru ministrijai sniegtā operatīvā informācija apstiprina, ka pastāvošās pamatizglītības otrā posma (7. – 9. klase) jeb proģimnāzijas klases valsts ģimnāzijās ir sevi attaisnojušas, jo ļauj savlaicīgāk sagatavot skolēnus vispārējās vidējās izglītības ieguvei augstā līmenī. Lai veicinātu izglītojamo talantu un spēju atklāšanu iespējami agrākā laika periodā, ministrijas ieskatā ir aktuāla ierobežojuma atcelšana Likuma 40. panta trešajā daļā, kas paredz, ka ģimnāzijas, šajā gadījumā valsts ģimnāzijas, var īstenot tikai daļējas pamatizglītības programmas no 7. klases līdz 9. klasei. Tādējādi likumprojektā ietvertie grozījumi paredz valsts ģimnāzijām tiesības īstenot pamatizglītības programmas no 1. - 9. klasei.Provizoriski paredzams, ka valsts ģimnāzijās ar izglītības programmu piedāvājumu no 1. līdz 12. klasei tiks nodrošināta kvalitatīvāka un pēctecīga vispārējās izglītības apguve, salīdzinot ar pamatskolām, un piedāvātais valsts ģimnāziju tīkla modelis sevi pierādīs kā perspektīvu ne tikai lielajās pilsētās, bet arī citās administratīvajās teritorijās. Tādējādi minētā ierobežojuma atcelšana ir lietderīga, vērtējot valsts ģimnāziju tīkla perspektīvo izaugsmi, jo tā paplašinās pašvaldību, kuru administratīvajās teritorijās vēl nav (vai, republikas pilsētu (izņemot Rīgu) gadījumā, nav pietiekami daudz) valsts ģimnāzijas, iespējas pilnveidot savu vispārējās izglītības iestāžu tīklu un iniciēt jaunu valsts ģimnāziju izveidi, kā arī vienlaikus motivēs vidusskolas ar augstiem skolēnu mācību sasniegumiem, kuras līdz šim ir vēlējušās saglabāt esošās pamatizglītības klases, pretendēt uz valsts ģimnāzijas statusu. Izšķirošais faktors šajā gadījumā būs iegūstamās izglītības kvalitāte.  Izglītojamo skaits vispārējās izglītības iestādēs demogrāfisku faktoru un iekšējās migrācijas dēļ daudzās administratīvajās teritorijās turpinās samazināties. Ievērojot plānoto valsts ģimnāziju tīkla attīstību, ministrijas redzējumā pašvaldību ģimnāzijas statuss zaudēs aktualitāti, jo tas nenoteiks citas, no valsts ģimnāzijām un vidusskolām atšķirīgas vispārējās izglītības apguves iespējas. Atsaucoties uz iepriekš minēto, likumprojekts paredz pašvaldības ģimnāzijas statusa atcelšanu. Ģimnāzijas statusa atcelšana nenozīmē konkrētu pašvaldību izglītības iestāžu slēgšanu. Pašvaldību ģimnāzijas, kuras līdz šim nav ieguvušas valsts ģimnāzijas statusu, skolēnu mācību sasniegumi ir dažādi, daļai no tām pašvaldību izglītības iestāžu tīkla pilnveides kontekstā būs iespējas kļūt par valsts ģimnāzijām, citas tiks reorganizētas un varēs turpināt strādāt kā vidusskolas, ja vien kopējais izglītojamo skaits attiecīgajā administratīvajā teritorijā minētās izglītības iestādēs atļaus saglabāt, konkrētus lēmumus minētajā jautājumā pieņems pašvaldības.  Pašvaldību ģimnāziju statusa izmaiņas kontekstā ar pašvaldību lēmumiem par izglītības iestāžu tīkla optimizāciju ir prognozējamas un plānojamas, jo likumprojekts tām paredzējis pārejas periodu. Paredzēts, ka pašvaldības, kuru padotībā ir ģimnāzijas, līdz 2018. gada 28. februārim Valsts pārvaldes iekārtas likumā noteiktajā kārtībā lemj par to iekšējo reorganizāciju, tai skaitā nodrošinot izglītības iestādes nosaukuma atbilstību Likuma 40. pantam un Izglītības likuma 26. pantam. Izglītības un zinātnes ministrija līdz 2018. gada 30. jūnijam Ministru kabineta 2001. gada 20. marta noteikumu Nr. 129 “Ģimnāzijas un valsts ģimnāzijas statusa piešķiršanas un anulēšanas kārtība un kritēriji” noteiktajā kārtībā pieprasa izglītības iestādes dibinātājam anulēt izglītības iestādei piešķirto ģimnāzijas statusu. Savukārt grozījumi Likuma 4. panta 5. punktā, 31. panta otrajā daļā, kā arī 40. panta pirmās daļas 3. punktā un trešajā un ceturtajā daļā paredzot, ka tiek likvidēts ģimnāzijas statuss, kā arī attiecībā uz valsts ģimnāzijai īstenojamajām vispārējās pamatizglītības, vispārējās vidējās izglītības un interešu izglītības programmām un tās reģionālā metodiskā centra un pedagogu tālākizglītības centra funkciju finansēšanu no valsts budžeta mērķdotācijām stājas spēkā 2018. gada 1. septembrī.  **Sociālās korekcijas izglītības iestāde;**  *Skatīt piedāvātos grozījumus Likuma 59. pantā; 60. pantā; pārejas noteikumu 26. punktā.*  Izvērtējot VIIS pieejamo informāciju par vairākiem mācību gadiem, tiek secināts, ka pēdējo mācību gadu laikā pašvaldību izglītības iestādēs tika īstenotas tikai dažas sociālās korekcijas izglītības programmas, savukārt 2016./2017. mācību gadā netika īstenota neviena sociālās korekcijas izglītības programma. Savukārt Izglītības un zinātnes ministrijas padotībā esošā sociālās korekcijas izglītības iestāde “Naukšēni” ilgstoši īsteno sociālās korekcijas izglītības programmu, nodrošinot izglītības ieguvi vai pilnveidojot tās ieguves kvalitāti, veicot pedagoģisko darbu ar nelabvēlīgu ģimeņu bērniem, kā arī nepilngadīgajiem likumpārkāpējiem. Ņemot vērā sociālās korekcijas izglītības programmas īstenošanas izmaksas un līdzšinējo efektivitāti, plānots izteikt Likuma 59. pantu jaunā redakcijā, precizējot un papildinot sociālās korekcijas izglītības iestādes jēdzienu atbilstoši šā brīža izglītojamā ievietošanas sociālās korekcijas izglītības iestādē kārtībā – pamatojoties uz tiesas (tiesneša) lēmumu, un precizēt 60. pantu, kā arī nosakot pārejas periodu, ka vispārējās izglītības iestādes, kura īsteno sociālās korekcijas izglītības programmas sociālās korekcijas klasēs, vairs nav tiesīgas tajās uzņemt izglītojamos un ir tiesīgas tās turpināt īstenot līdz 2018. gada 30. jūnijam.  **Pedagoģiskā korekcija**  *Skatīt piedāvātos grozījumus Likuma 1. panta otrās daļas 7. punktā; 3. panta otrās daļas 3. punktā; 12. panta otrās daļas 4. punktā; 61. pantā, IX nodaļas nosaukumā; pārejas noteikumu 26., 27. punktā.*  Atbilstoši Likuma 1. panta otrās daļas 7. punktā noteiktajam, pedagoģiskā korekcijas ir *izglītības programma, kas metodiski un organizatoriski pielāgota personām obligātās izglītības vecumā, kurām nepieciešams papildināt zināšanas pamatizglītības programmas ietvaros.* Pedagoģiskās korekcijas izglītības programmas pēc sava rakstura ir bijušas paredzētas kā īslaicīgs (līdz diviem gadiem) papildu pedagoģiskās palīdzības pasākumu kopums izglītojamajiem obligātās pamatizglītības vecumā, kuriem nepieciešama individuālā pieeja valsts pamatizglītības standartā noteikto mērķu sasniegšanai. Līdzšinējā prakse un dati par 2015./2016. mācību gadu uzrāda salīdzinoši nelielu izglītojamo skaitu (1319 skolēni), kuri pamatizglītību iegūst pedagoģiskās korekcijas izglītības programmās. Pedagoģiskās korekcijas izglītības programmas praksē nav kļuvušas par sistēmisku darba organizācijas formu, kur ar īslaicīgu pasākumu kopumu, nodrošināts pamanāms kopējais skolēnu snieguma progress. Līdz šim pedagoģiskās korekcijas programmas ir bijis instruments, kas ļāvis izglītības iestādēm piesaistīt papildus finanšu resursus, neienesot būtiskus un redzamus kvalitatīvus uzlabojumus skolēnu sniegumā.  Līdzšinējā prakse uzrāda, ka, kopš stājusies spēkā un pastāv norma par pedagoģisko korekciju, Latvijā nedarbojas arī neviena pedagoģiskās korekcijas izglītības iestāde.  Nepieciešamību nodrošināt izglītojamo zināšanu papildināšanu individualizētā izglītības procesā jau šobrīd paredz Ministru kabineta 2015. gada 13. oktobra noteikumi Nr. 591 „Kārtība, kādā izglītojamie tiek uzņemti vispārējās izglītības iestādēs un speciālajās pirmsskolas izglītības grupās un atskaitīti no tām, kā arī pārcelti uz nākamo klasi”, nosakot atbalsta un mācību pasākumus, ja izglītojamajam ir nepietiekamas kompetences noteiktu tēmu apguvē.  Minēto problēmu pastiprināti paredzēts risināt arī vienotā kompetenču pieejā balstītā mācību procesā, pievēršot nepieciešamo uzmanību izglītojamo individuālo kompetenču attīstībai, kā to paredz darbības programmas „Izaugsme un nodarbinātība” 8.3.2. specifiskā atbalsta mērķa „Palielināt atbalstu vispārējās izglītības iestādēm izglītojamo individuālo kompetenču attīstībai” 2. pasākums un tajā plānotās aktivitātes.  Plānots, ka ar 2018. gada 1. septembri pamatizglītības 1. un 4. klases izglītojamie uzsāks apgūt kompetenču pieejā balstīto vispārējās izglītības saturu, tā īstenošanu balstot uz lielāku pedagoģisko atbalstu izglītojamajiem, kuriem tā nepieciešama.  Ministrijas ieskatā līdzšinējie pedagoģiskās korekcijas klašu izglītojamie nav segregējami atsevišķā pedagoģiskās korekcijas izglītības programmā, bet ir iesaistāmi kopējā mācību procesā, paredzot tiem savlaicīgu un individualizētu nepieciešamā pedagoģiskā atbalsta sniegšanu mācību procesa laikā.  Kopējais izglītojamo skaits pedagoģiskās korekcijas programmās 2016./2017. mācību gadā bija 1157 izglītojamie. 2016./2017. mācību gadā pedagoģiskās korekcijas izglītības programmas īstenotas 41 vispārējās izglītības iestādē, no kurām 10 ir vakara (maiņu) vidusskolas. Dati rāda, ka izglītojamo skaits pedagoģiskās korekcijas programmās katrā no izglītības iestādēm ir pietiekami atšķirīgs, kas liecina, ka liela daļa ir izglītības iestādes, kuras no pašvaldību kā izglītības iestāžu dibinātāju puses izvēlētas kā vieta, kur strādāt ar izglītojamajiem, kam zemi sasniegumi, tādējādi pedagoģiskās korekcijas izglītības programmas tiek izmantotas, lai grupētu izglītojamos pēc viņu spējām un snieguma un virzītos segregācijas virzienā, un ir neliela daļa izglītības iestāžu, kuras ar pedagoģisko korekciju īsteno individualizētu mācību procesu noteiktā laika periodā un atbilstoši konkrētā izglītojamā specifiskajām vajadzībām.  Jāņem vērā, ka 2015. gada 13. oktobrī pieņemtie Ministru kabineta noteikumi Nr. 591 “Kārtība, kādā izglītojamie tiek uzņemti vispārējās izglītības iestādēs un speciālās pirmsskolas izglītības grupās un atskaitīti no tām, kā arī pārcelti uz nākamo klasi” mācību priekšmetu un mācību stundu plāna īstenošanas ietvaros paredz (34. - 38. punkts) papildu mācību pasākumu visa gada garumā piemērošanu tiem izglītojamajiem, kuriem konstatēta neatbilstība mācību priekšmetu standartos noteiktajiem sasniedzamajiem rezultātiem, vai kuri uzrādījuši zemu mācību sasniegumu vai vispārējās attīstības dinamiku, tādējādi liedzot iespēju viņus pārcelt nākamajā klasē.  Bez tam no 2016. gada 1. septembra būtiski palielināts mērķdotācijas apjoms, ko ministrija aprēķina pašvaldību vispārizglītojošo skolu atbalsta personāla (izglītības psihologa, skolotāja logopēda, pedagoga palīga, speciālā pedagoga) darba samaksai. Saskaņā ar Ministru kabineta 2016. gada 5. jūlija noteikumiem Nr. 447 “Par valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs” pašvaldību vispārizglītojošo skolu atbalsta personāla darba samaksai papildus tiek aprēķināti 6% no mācību plāna īstenošanai paredzētās mērķdotācijas. Iepriekš minētajam mērķim ministrija aprēķinājusi papildus 3% no mācību plāna īstenošanai paredzētās mērķdotācijas. Tādējādi šobrīd radīti priekšnoteikumi individualizēta atbalsta sniegšanai vispārējās pamatizglītības programmās iesaistītajiem izglītojamajiem, un zūd nepieciešamība mākslīgi uzturēt un finansēt pedagoģiskās korekcijas izglītības programmu īstenošanu.  Tādējādi likumprojektā paredzēts pārtraukt īstenot pedagoģiskās korekcijas programmas, izslēdzot to regulējumu no Likuma.  Pārejas periodā likumprojekts paredz, ka izglītības iestādes, kurās šobrīd ir uzsākušas un turpina īsteno pedagoģiskās korekcijas izglītības programmas, minētajās izglītības programmās izglītojamos vairs neuzņem un uzsākto pedagoģiskās korekcijas izglītības programmu īstenošanu ir tiesīgas turpināt īstenot līdz 2018. gada 30. jūnijam.  **Speciālās izglītības iestādes un speciālās izglītība īstenošana**  *Skatīt piedāvātos grozījumus Likuma 1. panta otrās daļas 14.1 punktā; 4. panta 6., 7. un 18. punktā; 10. panta trešās daļas 4. punktā; 25. panta otrajā daļā, 26. panta otrajā daļā; 50. panta ceturtajā daļā; 51. pantā; 53. panta pirmajā daļā; pārejas noteikumu 28., 39., 40., 41. punktā.*  Ar likumprojektu ministrija ir rosinājusi veikt izmaiņas attiecībā uz dibinātāja maiņu pašvaldību speciālās izglītības iestādēm (speciālajām internātskolām, speciālām internātskolām - rehabilitācijas centriem, speciālās izglītības attīstības centriem), saskatot tajā lietderību, kas pamatojas iespējā stiprināt izglītības kvalitāti, koncentrējot tās pārraudzību un veicinot vienotu un sistēmisku metodiskā atbalsta sniegšanu visu Latvijas plānošanas reģionu skolotājiem. Tādējādi valsts līmenī izglītības kvalitātes paaugstināšanā tiktu mērķtiecīgi iesaistīts speciālās izglītības iestāžu, it īpaši speciālās izglītības attīstības centru, pedagoģiskais resurss. Likumprojekta vispārīgais mērķis ir vispārējās izglītības sistēmas pilnveide atbilstoši Latvijas tautsaimniecības pašreizējām un perspektīvajām vajadzībām un Latvijas finansiālajām iespējām.  Likumprojekts paredz iekļaut Likuma 1. panta otrajā daļā skaidrojumu terminam „speciālās izglītības attīstības centrs”. Šāds skaidrojums nepieciešams, jo šobrīd normatīvajā regulējumā nav sniegta speciālās izglītības attīstības centra definīcija, kaut arī šāds apzīmējums ir ieviests praksē un tiek lietots gan Likumā, gan Ministru kabineta 2016. gada 29. marta noteikumos Nr. 187 „Noteikumi par kritērijiem un kārtību, kādā speciālās izglītības iestādei piešķir speciālās izglītības attīstības centra statusu” (turpmāk – noteikumi Nr. 187), kuros regulēta speciālās izglītības attīstības centra statusa piešķiršanas procedūra speciālās izglītības iestādēm, gan citos tiesību aktos.  Pēdējo piecu gadu laikā ir izveidojusies nepieciešamība izglītības sistēmai daudz straujāk reaģēt uz izglītojamo dažādību viņu spēju, attīstības un veselības stāvokļa aspektā. Lai gan Latvijas izglītības sistēma kopumā piedāvā pietiekami daudzveidīgas izglītības ieguves iespējas un programmas bērniem ar speciālām vajadzībām (turpmāk – BSV), tomēr ieguldījumi izglītības nozarē vēl nespēj pietiekami augstā līmenī nodrošināt BSV sekmīgu iekļaušanos sabiedrībā un sniegt pietiekamu individualizētu atbalstu izglītības ieguves procesā. Lai īstenotu praksē iekļaujošās izglītības principu, kā to paredz pamatnostādnes 2014. – 2020. gadam, speciālajā izglītībā nepieciešams veikt būtiskas izmaiņas gan izglītības saturā un pedagogu profesionālo kompetenču pilnveidē, gan meklēt risinājumus pārraugāmam un efektīvam speciālās izglītības finansēšanas modeļa piedāvājumam, tostarp aktualizējot arī starpnozaru sadarbību sociālekonomiskās situācijas uzlabošanas kontekstā.  Atsaucoties uz iepriekš minēto, nākotnē būtu veidojams, uzturams un attīstāms tāds speciālās izglītības iestāžu tīkls, kuru veidotu BSV skaita ziņā apjomīgas un infrastruktūras ziņā labi aprīkotas speciālās izglītības iestādes, kas īsteno valstij, nevis pilsētai/novadam nozīmīgas prioritātes speciālajā izglītībā.  Likumprojekts paredz speciālās izglītības iestāžu, izņemot pašvaldību dibināto speciālās pirmsskolas izglītības iestāžu, pakāpenisku pārņemšanu valsts padotībā, tādā veidā mainot to dibinātājus no pašvaldības un valsti.  Veicinot kvalitatīvas izglītības pieejamību vienmērīgā pārklājumā visā Latvijas teritorijā un atbalstu BSV nepieciešamajā apjomā visās Latvijas pašvaldībās, kā arī pārskatot finansējuma modeli, kur šobrīd izglītību BSV finansē gan pašvaldība, gan valsts, būtu turpināma neliela skaita izglītības iestāžu, kas īsteno tikai speciālās izglītības programmas, attīstība, vienlaikus izvērtējot izglītības iestāžu padotības maiņu, t.sk. apsverot mērķtiecīgi virzītu izglītības iestāžu specializāciju tai noteikto pamatfunkciju un papildu funkciju kontekstā.  Respektējot faktu, ka speciālās izglītības iestādes nodrošina specifisku, uz izglītojamā konkrētajām vajadzībām balstītu kompleksu palīdzību BSV, konkurētspējas apstākļos izglītības iestādes var kļūt par nozīmīgiem centriem sociālās integrācijas jomā, jo sniedz cilvēkiem ar speciālām vajadzībām atbilstošu izglītību, rehabilitāciju, arodizglītību, atbalstu ģimenēm, atbalstu vispārizglītojošo skolu pedagogiem, veicina cilvēku ar invaliditāti integrāciju sabiedrībā. Taču šādā gadījumā speciālās izglītības iestāde kļūtu par valsts līmeņa funkciju nodrošinātāju, kam nav tiešas saistības ar pašvaldības kā iestādes dibinātāja šauri noteiktajām funkcijām – īstenot izglītības programmas.  Kontekstā ar speciālās izglītības iestāžu padotības maiņu skatāma plānotā šo iestāžu funkciju pārskatīšana, izmaiņas attiecībā uz īstenojamajiem speciālās izglītības programmu veidiem, BSV pakalpojumu izmaksu modeļa izveidi, kuri ministrija starpinstitucionālās darba grupas ietvarā uzsākusi kopš 2016. gada aprīļa, kā arī pakalpojumu, kas nav tieši saistīti ar izglītības programmu īstenošanu, sniegšanā, efektīvi izmantojot izglītības iestādes cilvēkresursus, piem., nodrošinot metodiski konsultatīvo darbību (t.sk. izbraukuma vai klātienes konsultācijas (piemēram, uzvedības korekcijas plāna izstrādāšana, atbalsta pasākumu īstenošana, individuālā izglītības plāna izstrādāšana un īstenošana) izglītojamajiem, viņu vecākiem, pedagogiem, atbalsta personāla speciālistiem vai, piem., reģionālo izglītības iestāžu atbalsta komandu speciālistu apvienību vadīšanu un darbības koordinēšanu (logopēdi, psihologi, speciālie pedagogi, sociālie pedagogi, pedagogu palīgi), nodrošinot vienotu pieeju iekļaujošas izglītības principa īstenošanai dažādās pašvaldībās, kā arī veicinot labās prakses piemēru apzināšanu un popularizēšanu.  Pirmās mērķtiecīgi veiktās darbības speciālās izglītības iestāžu tīkla sakārtošanas aspektā jau iezīmē noteikumi Nr. 187, kas paredz iespēju 12 speciālās izglītības iestādēm iegūt speciālās izglītības attīstības centra statusu, tādējādi uzņemoties pienākumu specializēties vismaz divos speciālo vajadzību traucējumu veidos (piem., dzirdes, redzes, garīgās attīstības traucējumi) vienlaikus nodrošinot metodiskā atbalsta sniegšana reģiona līmenī. Atbilstoši minētajiem noteikumiem speciālās izglītības attīstības centri nodrošina konsultatīva un metodiska atbalsta sniegšanu izglītojamajiem, viņu likumiskajiem pārstāvjiem un izglītības iestāžu pedagogiem.  Ņemot vērā, ka Likuma 51. panta otrās daļas 1. punkts jau šobrīd paredz valsts pakļautībā esošu (dibinātu) speciālās izglītības iestāžu pastāvēšanu, tad speciālās izglītības iestāžu padotības maiņa ir reāls garants no valsts puses sistēmiski koordinēt gan plānotās saturiskās izmaiņas (speciālās izglītības programmu veidi, saturs, atbalsta pasākumi u.c.) speciālajā izglītībā, gan ieguldīt cilvēkresursu attīstībā, sagaidot atdevi (piem., speciālo izglītības iestāžu pedagogus iesaistīt izglītības nodrošināšanā vispārizglītojošajās skolās, kas ir aktuāli gan pieaugošās iekļaujošās izglītības pieprasījuma, gan negatīvās demogrāfiskās situācijas kontekstā) un ietekmi uz izmaiņām izglītības procesos kopumā, gan arī pārraudzīt finanšu resursu izlietojumu atbilstoši izglītības nozares noteiktajām prioritātēm.  Paredzēts grozīt Likuma 51. panta pirmo un otro daļu, nosakot, ka Izglītības un zinātnes ministrijas pakļautībā esošās valsts speciālās izglītības iestādes ir speciālās internātskolas, tai skaitā tās, kurām piešķirts speciālās izglītības attīstības centra statuss, turklāt tās ir vienīgās speciālās izglītības iestādes valstī, jo ar regulējumu paredzēts izslēgt gan pašvaldību, gan privātu speciālās izglītības iestāžu esamību. Tāpat paredzēts precizēt 51. panta ceturto daļu nosakot, ka Ministru kabinets speciālās izglītības attīstības centra statusu piešķir speciālajām internātskolām. Paredzēts, ka šie grozījumi stāsies spēkā 2019. gada 1. martā, taču tiks piemēroti, sākot ar 2020. gada 1. septembri.  Pašvaldības, kuru padotībā ir speciālās izglītības iestādes, līdz 2019. gada 28. februārim Valsts pārvaldes iekārtas likumā noteiktajā kārtībā pieņem lēmumu par speciālās izglītības iestāžu, izņemot speciālās pirmsskolas izglītības iestāžu, nodošanu valstij, likvidāciju, reorganizāciju vai iekšējo reorganizāciju, tai skaitā nodrošinot izglītības iestādes nosaukuma atbilstību Likuma 29. un 40. panta un Izglītības likuma 26. panta noteikumiem līdz 2020. gada 31. augustam. Savukārt pašvaldības, kuru padotībā ir speciālās pirmsskolas izglītības iestādes, līdz 2018. gada 28. februārim lemj par speciālās pirmsskolas izglītības iestāžu likvidāciju, reorganizāciju vai iekšējo reorganizāciju, tai skaitā nodrošinot izglītības iestādes nosaukuma atbilstību Izglītības likuma 26. panta noteikumiem līdz 2019. gada 30. jūnijam.  Izglītības iestāžu reorganizācijas vai iekšējās reorganizācijas gadījumā pašvaldība pieņem lēmumu par izglītības iestādes nosaukuma un, ja nepieciešams, īstenoto izglītības programmu maiņu atbilstoši Likumā un Izglītības likumā noteiktajiem izglītības veidiem un izglītības programmu veidiem, kā arī izglītības pakāpēm. Ministru kabinets nodrošina pašvaldības speciālās izglītības iestāžu, izņemot speciālās pirmsskolas izglītības iestāžu, pārņemšanu un nodošanu Izglītības un zinātnes ministrijas padotībā.  Ja pašvaldība nolemj nenodot valstij tās padotībā esošās speciālās izglītības iestādes, tad tās atbilstoši pašvaldības lēmumam tiek reorganizētas vai iekšēji reorganizētas, ņemot vērā pašvaldību padotībā esošos izglītības iestāžu tipus (piem., pirmsskola, sākumskola, pamatskola, vidusskola), vai likvidētas.  Lai īstenotu praksē iekļaujošās izglītības principu, kā to paredz pamatnostādnes 2014. – 2020. gadam, speciālajā izglītībā uzsāktas būtiskas izmaiņas gan izglītības saturā un pedagogu profesionālās kompetences pilnveidē, gan jo vairāk tiek meklēti risinājumi pārraugāmam un efektīvam speciālās izglītības finansēšanas modeļa piedāvājumam, kas skatāms speciālās izglītības iestāžu tīkla sakārtošanas kontekstā, tostarp aktualizējot arī sociālekonomiskās situācijas uzlabošanai nepieciešamo starpnozaru sadarbību. Iepriekš minētā kontekstā nākotnē būtu veidojams, uzturams un attīstāms tāds speciālās izglītības iestāžu tīkls, kuru veidotu skaita ziņā ietilpīgas un infrastruktūras ziņā mūsdienīgas, atbilstoši aprīkotas speciālās izglītības iestādes, kuras īsteno valstij, nevis konkrētajai pilsētai/novadam nozīmīgas prioritātes speciālajā izglītībā.  Līdztekus speciālas izglītības iestāžu tīkla pilnveidei, uzsāktas darbības, lai BSV iekļaujošas izglītības principa īstenošanas kontekstā nodrošinātu iespējami kvalitatīvāku izglītības atbalsta pakalpojumu saņemšanu. Ar ministrijas 2016. gada 20. aprīļa rīkojumu Nr. 149 "Par darba grupas izveidi izglītojamajiem ar speciālām vajadzībām sniedzamo pakalpojumu izmaksu modeļa izstrādei" izveidotā darba grupa (darba grupā savu pārstāvniecību deleģējušas Veselības ministrija, Labklājības ministrija, Valsts bērnu tiesību aizsardzības centrs, Latvijas pašvaldību savienība, kā arī vispārējās izglītības iestāžu direktori; speciālistu un ekspertu statusā darba grupa ir paplašināta ar tādu nevalstisko organizāciju kā, piemēram, Pro Futuro, Latvijas Autisma apvienība un Latvijas Izglītības un zinātnes darbinieku arodbiedrība, pārstāvju regulāru līdzdalību) 2016. gadā apzinājusi bērniem ar speciālām vajadzībām sniedzamo pakalpojumu (izglītības, veselības aprūpes, sociālā atbalsta) groza iespējamos kritērijus un saturisko ietvaru. Savukārt 2017. gada februārī ministrija izsludinājusi iepirkumu par pētījuma veikšanu pakalpojumu izmaksu modeļa izstrādes nodrošināšanas kontekstā. Ar pozitīvu rezultātu 2017. gada 4. aprīlī noslēdzies atkārtots iepirkums par pētījuma veikšanu un 2017. gada 8. maijā noslēgts līgums ar Latvijas Universitāti par pētījuma "Pētījums par bērniem ar speciālām vajadzībām sniedzamo atbalsta pakalpojumu izmaksu modeli iekļaujošas izglītības īstenošanas kontekstā" veikšanu. Pētījuma galvenais uzdevums ir izstrādāt detalizētu Latvijas situācijai optimālu BSV sniedzamā izglītības, veselības aprūpes, sociālā atbalsta pakalpojumu modeļa piedāvājumu, ietverot tajā atbilstoši katrai no definētajām BSV grupām nodrošināmos valsts finansētos pakalpojumus (t.sk. pakalpojumu veidi; personāls, kas nodrošina pakalpojumu, un tā noslodze; aprīkojums, kas nepieciešams pakalpojuma sniegšanai; pakalpojumu sniegšanas izmaksas atbilstoši piesaistāmā personāla noslodzei). Pētījumu plānots pabeigt līdz 2017. gada 8. novembrim, pēctecīgi iestrādājot normatīvajā regulējumā kritērijus, pēc kuriem izvērtē un iesaka izglītojamā speciālām vajadzībām atbilstošo izglītības programmu. Ņemot vērā iepriekš minēto, likumprojekts (grozījumi 4. panta 6. punktā) paredz deleģējumu Ministru kabinetam izdot šādu regulējumu.  Tā kā arī nākotnē speciālās izglītības iestādēm finansējumu gan pedagogu darba samaksai, gan uzturēšanas izdevumu (uzturēšanas izdevumu normatīvs (gadam) vienam izglītojamam, kas saņem internāta pakalpojumus sastāda 263,33 *euro*) segšanai plānots nodrošināt no valsts budžeta, kā arī ņemot vērā, ka iekļaujošas izglītības principa ieviešanas kontekstā  tiek plānota speciālās izglītības iestāžu tīkla optimizācija, papildus jaunu izglītības iestāžu dibināšana nav nepieciešama un no finanšu resursu efektīvas apsaimniekošanas viedokļa nav lietderīga. Ņemot vērā iepriekš minēto, likumprojekts paredz izslēgt privātpersonām iespēju dibināt speciālās izglītības iestādes.  Likumprojektā iestrādāts saturisks precizējums attiecībā uz profesionālās izglītības programmu īstenošanu speciālas izglītības iestādēs. Saskaņā ar Profesionālās izglītības likuma 26. pantu profesionālās izglītības programmas atkarībā no iegūstamās izglītības iedalās šādi:  1) profesionālās pamatizglītības programmas;  2) arodizglītības programmas;  3) profesionālās vidējās izglītības programmas;  4) pirmā līmeņa profesionālās augstākās izglītības (koledžas izglītības) programmas;  5) profesionālās tālākizglītības programmas;  6) profesionālās pilnveides izglītības programmas;  7) profesionālās ievirzes izglītības programmas.  Profesionālā pamatizglītība ir pamata pakāpes profesionālā izglītība, kas dod iespēju iegūt pirmā līmeņa profesionālo kvalifikāciju, un profesionālās pamatizglītības programmās persona tiek uzņemta bez iepriekšējās izglītības ierobežojuma un ne agrāk kā tajā kalendārajā gadā, kurā tai aprit 15 gadi.  BSV (garīgās attīstības traucējumi), ja izglītojamais mācās speciālas izglītības iestādē, jau šobrīd Likuma 50. panta trešā daļa paredz tiesības iegūt profesionālo izglītību. Tikai šobrīd Likumā nav specificēta profesionālas izglītības programma, kuru ir tiesības apgūt izglītojamajiem ar garīgās attīstības traucējumiem.  Lai salāgotu Profesionālas izglītības likuma 26. pantā un 28. panta otrās daļas 1. punktā noteikto ar Likuma 50. panta trešajā daļā noteikto, kas paredz profesionālās pamatizglītības ieguves ilgum programmās izglītojamajiem ar garīgās attīstības traucējumiem — ne vairāk kā trīs gadi pēc pamatizglītības ieguves, kā arī nostiprinātu praksē līdz šim speciālās izglītības iestādēs piedāvāto profesionālas pamatizglītības programmu īstenošanu, likumprojekts paredz tehniskus grozījumus tajos pantos, kuri attiecas uz profesionālas pamatizglītības programmu īstenošanu BSV speciālas izglītības iestādēs.  Attiecībā uz speciālās izglītības iestādēm dotajām tiesībām izglītības programmu īstenošanā Likumprojekts paredz papildināt Likuma 51. pantu ar piekto daļu, paredzot, ka speciālā internātskola īsteno vienu vai vairākas speciālās pamatizglītības programmas un vienu vai vairākas no Likuma 50. panta ceturtajā daļā noteiktajām profesionālās pamatizglītības programmām (t.i. izglītojamie ar speciālām vajadzībām pēc pamatizglītības vai vispārējās vidējās izglītības iegūšanas speciālās izglītības iestādē viena līdz triju gadu laikā var apgūt arī profesionālās izglītības programmas), kā arī ir tiesīga īstenot specialās pirmsskolas izglītības programmas, vispārējās vidējās speciālās izglītības programmas un interešu izglītības programmas. Savukārt likumprojekts paredz papildināt Likuma 51. pantu arī ar sesto daļu, paredzot, ka speciālā internātskola, kurai piešķirts speciālās izglītības attīstības centra statuss, atbilstoši tā specifikai īsteno vienu vai vairākas speciālās pirmsskolas izglītības programmas, vienu vai vairākas speciālās pamatizglītības programmas un vienu vai vairākas no Likuma 50. panta ceturtajā daļā noteiktajām profesionālās pamatizglītības programmām, kā arī ir tiesīga īstenot vispārējās vidējās speciālās izglītības programmas un interešu izglītības programmas.  Šādi grozījumi plānoti, lai tiktu efektīvāk pildītas speciālās izglītības iestādēm sākotnēji paredzētās funkcijas un lai plānotu pārraugāmu un efektīvu speciālās izglītības iestāžu tīklu.  Plānots, ka jaunais regulējums attiecībā uz izglītības programmu īstenošanu speciālās izglītības iestādēs stāsies spēkā 2018. gada 1. jūlijā.  Likumprojekts izstrādāts sasaistē ar likumprojektu „Grozījumi Izglītības likumā”, kurā paredzēti termiņi, līdz kuriem valsts piedalās speciālās izglītības iestāžu uzturēšanas izdevumu segšanā. Paredzēts, ka valsts turpina finansēt (pedagogu darba samaksa, izglītības iestādes uzturēšanas izdevumi) pašvaldību speciālās izglītības iestādes, izņemot speciālās pirmsskolas izglītības iestādēs, līdz to nodošanai valsts padotībā, likvidācijai, reorganizācijai vai iekšējai reorganizācijai, taču ne ilgāk kā līdz 2020. gada 31. augustam. Savukārt likumprojektā “Grozījumi Izglītības likumā” noteikts, ka pašvaldību speciālās pirmsskolas izglītības iestādēs uzturēšanas izdevumu segšana turpmāk tiek segta no pašvaldību budžetiem.  Papildus minētajam, ņemot vērā likumprojektā “Grozījumi Izglītības likumā” noteikto, ka tiek plānots pārtraukt pašvaldību internātskolu uzturēšanas izdevumu segšanu no valsts budžeta sākot ar 2018. gada 1. janvāri, kā arī to, ka nepieciešams nodrošināt esošo pašvaldību internātskolu nosaukumu atbilstību Izglītības likuma 26. pantam, tādējādi paredzot pašvaldību internātskolu kā izglītības iestāžu tipa izslēgšanu, ar likumprojektu tiek paredzēts grozījums Likuma 10. panta trešās daļas 4. punktā, paredzot, ka vispārējās izglītības iestāde ir tiesīga patstāvīgi sniegt dienesta viesnīcu (nevis internāta) pakalpojumus. Tādējādi turpmāk termina “internāts” vietā plānots lietot terminu “dienesta viesnīca”.  **Speciālās internātskolas – rehabilitācijas centri**  *Skatīt piedāvātos grozījumus Likuma 51. pantā; pārejas noteikumu 38., 39. punktā.*  Likuma 51. panta otrās daļas 2. punktā līdz šim noteikts tāds pašvaldību izglītības iestāžu veids kā speciālās internātskolas – rehabilitācijas centri, kuru darbības specifika nav plašāk raksturota un kuri līdzīgi kā citās speciālās izglītības iestādes īsteno jebkuru speciālas izglītības programmas veidu, un kurās mācās dažādu pašvaldību administratīvajās teritorijās dzīvojošie izglītojamie ar speciālām vajadzībām.  Šo izglītības iestāžu nosaukumi laika gaitā vēsturiski ir mainīti (no sanatorijas internātskolas uz internātskolu – rehabilitācijas centru), taču vēsturiski tiem doto pamatfunkciju jeb izglītības iestādes darbības virzienu ir mēģināts uzturēt. Kopš 20. gadsimta 30. gadiem jeb šāda tipa izglītības iestāžu dibināšanas tās nodrošinājušas veselības uzlabošanu un profilaksi skolēniem ar elpceļu un citām saslimšanām, izglītības pakalpojuma sniegšanas jomā pamatā īstenojot speciālās izglītības programmas izglītojamajiem ar somatiskām saslimšanām.  Pēc izglītības iestāžu reģistrā pieejamās informācijas 2016./2017. mācību gadā Latvijā darbojās piecas speciālās internātskolas – rehabilitācijas centri:   1. Raiskuma internātpamatskola – rehabilitācijas centr*s* (speciālās pamatizglītības programmā izglītojamiem ar somatiskām saslimšanām izglītojamo nav), īsteno arī speciālās pamatizglītības programmu izglītojamiem ar fiziskās attīstības traucējumiem (11 izglītojamie), speciālās pamatizglītības programmu izglītojamiem ar mācīšanās traucējumiem (34 izglītojamie), speciālās pamatizglītības programmu izglītojamiem ar garīgās veselības traucējumiem (trīs izglītojamie), speciālās pamatizglītības programmu izglītojamiem ar garīgās attīstības traucējumiem (37 izglītojamie), speciālās pamatizglītības programmu izglītojamiem ar smagiem garīgās attīstības traucējumiem vai vairākiem smagiem attīstības traucējumiem (20 izglītojamie); 2. Rudbāržu internātpamatskola – rehabilitācijas centrs (speciālās pamatizglītības programmā izglītojamiem ar somatiskām saslimšanām izglītojamo nav), īsteno arī speciālās pamatizglītības programmu izglītojamiem ar mācīšanās traucējumiem (divi izglītojamie), speciālās pamatizglītības programmu izglītojamiem ar garīgās veselības traucējumiem (35 izglītojamie), speciālās pamatizglītības programmu izglītojamiem ar garīgās attīstības traucējumiem (divi izglītojamie). Pašvaldība 2016. gada 29. septembrī pieņēmusi lēmumu par izglītības iestādes likvidēšanu no 2017. gada 30. marta; 3. Pēc izglītības iestādes nosaukuma: Rīgas Sanatorijas internātpamatskola īsteno tikai speciālās pamatizglītības programmu izglītojamiem ar garīgās veselības traucējumiem (130 izglītojamie); 4. Suntažu internātpamatskola – rehabilitācijas centrs (speciālās pamatizglītības programmā izglītojamiem ar somatiskām saslimšanām - 8 izglītojamie), īsteno arī speciālās pamatizglītības programmu izglītojamiem ar mācīšanās traucējumiem (24 izglītojamie), speciālās pamatizglītības programmu izglītojamiem ar garīgās veselības traucējumiem (astoņi izglītojamie), speciālās pamatizglītības programmu izglītojamiem ar garīgās attīstības traucējumiem (14 izglītojamie); 5. Upesleju internātpamatskola – rehabilitācijas centrs (speciālās pamatizglītības programmā izglītojamiem ar somatiskām saslimšanām - 27 izglītojamie), īsteno arī speciālās izglītības programmu izglītojamiem ar mācīšanās traucējumiem (78 izglītojamie),   Pēc izglītības iestādes nosaukuma: Cēsu internātpamatskola – rehabilitācijas centrs (speciālās pamatizglītības programmā izglītojamiem ar somatiskām saslimšanām - 97 izglītojamie), īsteno arī speciālās pamatizglītības programmu izglītojamiem ar valodas traucējumiem (septiņi izglītojamie), speciālās pamatizglītības programmu izglītojamiem ar mācīšanās traucējumiem (46 izglītojamie), speciālās pamatizglītības programmu izglītojamiem ar garīgās attīstības traucējumiem (45 izglītojamie). 2015. gada 1. jūlijā izglītības iestādei piešķirts speciālās izglītības attīstības centra statuss.  Speciālās internātskolās – rehabilitācijas centros, īstenojot speciālās izglītības programmas izglītojamajiem ar somatiskām saslimšanām, pēc iespējamās specializācijas būtu nodrošināmi katra izglītojamā veselības stāvoklim atbilstoša izglītības vide un apstākļi, piedāvājot rehabilitācijas pasākumu kopumu veselības un imunitātes stiprināšanai. Tādējādi šī tipa izglītības iestādēs primāri tiek nodrošināti specifiski veselības aprūpes pakalpojumi, sekundāri – izglītības pakalpojumi. Savukārt, lai nodrošinātu pietiekamu valsts finansējumu (speciālās izglītības iestādēm tiek nodrošināts valsts finansējums gan pedagogu algām, gan uzturēšanas izdevumiem), kas atkarīgs no izglītojamo skaita, šajās izglītības iestādēs pēdējā desmitgadē arvien vairāk tiek īstenotas arī citas speciālās izglītības programmas. No izglītības procesa organizācijas un mācību satura apguves nodrošināšanas viedokļa speciālas internātskolas – rehabilitācijas centri maz atšķiras no citām izglītības iestādēm. Sākotnēji speciālajām internātskolām – rehabilitācijas centriem vēsturiski dotā specifiskā funkcija ir mazinājusies. To ietekmējuši arī pēdējos piecos gados veiktie pasākumi, lai veicinātu iekļaujošās izglītības principa īstenošanu un daļa izglītojamo ar somatiskajām saslimšanām izglītību iegūst vispārizglītojošajās skolās.  Jāņem vērā, ka kopējais izglītojamo ar somatiskām saslimšanām skaits salīdzinoši ar citām speciālām vajadzībām ir neliels. 2016./2017. mācību gadā izglītojamo ar somatiskām saslimšanām kopējais skaits speciālās izglītības iestādēs ir 134 izglītojamie, vispārējās izglītības iestādēs (vispārizglītojošajās skolās) 36 izglītojamie.  Likumprojekts paredz izbeigt specifiska speciālās izglītības iestāžu tipa speciālo internātskolu – rehabilitācijas centru pastāvēšanu, pašvaldībām, kuru padotībā ir šāda tipa iestādes, Valsts pārvaldes iekārtas likumā noteiktajā kārtībā pieņemot lēmumu par speciālo internātskolu– rehabilitācijas centru likvidāciju vai reorganizāciju, vai iekšējo reorganizāciju, vai nodošanu ministrijas padotībā minēto grozījumu par speciālas izglītības iestādēm noteikto izglītības programmu īstenošanas kontekstā.  Speciālo internātskolu – rehabilitācijas centru reorganizācijas vai iekšējās reorganizācijas gadījumā tiem būtu jāmaina izglītības iestāžu nosaukumi un, ja nepieciešams, īstenotās izglītības programmas atbilstoši Likumā un Izglītības likumā noteiktajiem izglītības veidiem, izglītības programmu veidiem un izglītības pakāpēm.  Atbilstoši pamatnostādņu 2014. – 2020. gadam mērķim ministrija uzsākusi vairākas mērķtiecīgas darbības iekļaujošas izglītības principa ieviešanai praksē, tostarp arī izvērtējot speciālās izglītības programmu veidus, un programmu saturu, kurās BSV jēgpilni ir iespējams iekļaut vispārizglītojošo skolu vispārējās izglītības programmās. Somatiskās saslimšanas ir viena no šīm speciālām vajadzībām, t.sk. ņemot vērā arī to, ka somatiskās saslimšanas nekvalificējas kā funkcionālo traucējumu veids, Veselības un darbaspēju ekspertīzes ārstu valsts komisijā veicot bērnu veselības stāvokļa faktisko novērtējumu.  Akcentējams, ka līdztekus speciālajām internātskolām– rehabilitācijas centriem arī citas speciālās izglītības iestādes ir centušās izveidot un jau realizē rehabilitācijas pasākumus izglītojamajiem, kuriem ir nepieciešama veselības stāvokļa uzlabošana. Ņemot vērā nelielo izglītojamo skaitu, kuri aptver somatiskās saslimšanas, kā arī faktu, ka somatiskās saslimšanas nav veselības traucējumi, kuriem būtu uzturamas atsevišķas specializētās izglītības iestādes, izstrādāts regulējums likumprojektā, izslēdzot no speciālo izglītības iestāžu tipoloģijas vēsturiski veidotu un praksē mākslīgi uzturētu izglītības iestādes tipu. |
| 3. | Projekta izstrādē iesaistītās institūcijas | Projekta izstrādē tika iesaistīta ministrija, atsevišķu projekta grozījumu izstrādē tika iesaistīti:  1) ar ministrijas 2016. gada 20. aprīļa rīkojumu Nr. 149 „Par darba grupas izveidi izglītojamajiem ar speciālām vajadzībām sniedzamo pakalpojumu izmaksu modeļa izstrādei” izveidota starpinstitucionāla darba grupa, kuras sastāvā iekļauti pārstāvji no ministrijas, Labklājības ministrijas, Veselības ministrijas, Valsts bērnu tiesību aizsardzības inspekcijas, Latvijas Pašvaldību savienības, Rīgas pilsētas Izglītības pārvaldes Izglītības nodaļas, pašvaldību speciālajām internātskolām. Nodrošinot pamatnostādnēs 2014. - 2020. gadam 1.4. rīcības virzienā „Iekļaujošās izglītības principa īstenošana un sociālās atstumtības riska mazināšana” un 3.2. rīcības virzienā „Efektīva izglītības finanšu resursu pārvaldība” definēto uzdevumu izpildi, kas ietver izglītojamajiem ar speciālām vajadzībām sniedzamo pakalpojumu izmaksu modeļa izstrādi, grozījumu attiecībā uz speciālās izglītības iestāžu regulējumu izstrādē iesaistītas arī pašvaldību izglītības pārvaldes un speciālās izglītības iestāžu direktori;  2) Valsts kanceleja, Latvijas Vecāku kustība, Rīgas Pedagoģijas un izglītības vadības akadēmija, pirmsskolas izglītības iestāžu pārstāvji 2016. gada 19. oktobrī notikušajā diskusijā grozījumu attiecībā uz obligātās pamatizglītības uzsākšanu no sešu gadu vecuma izstrādē;  3) Tieslietu ministrija grozījumu attiecībā uz Ministru kabineta deleģējuma paplašināšanu saistībā ar mācību gada pagarinājuma noteikšanu izstrādē. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Vispārējās izglītības iestāžu un profesionālās izglītības iestāžu dibinātāji, vadītāji, pedagogi, izglītojamie un viņu vecāki, t.sk. tiesiskais regulējums par:  1. pamatizglītības uzsākšanu no sešu gadu vecuma ietekmēs pirmsskolas izglītības iestādes, tajās nodarbinātos pedagogus un izglītojamos, vispārējās izglītības iestādes un tajās nodarbinātos pedagogus un izglītojamos. Netieši perspektīvā tiks ietekmētas profesionālās izglītības iestādes un tajā nodarbinātie pedagogi, ka arī izglītojamie. Tālākā perspektīvā tiesiskajam regulējumam paredzama ietekme uz sabiedrībai un darba tirgum sagatavotajiem cilvēkresursiem.  2. pedagoģiskās korekcijas izglītības programmām ietekmēs vispārējās izglītības iestādes, kurās tās tiek īstenotas, minēto izglītības iestāžu direktorus, pedagogus un izglītojamos.  3. speciālās izglītības iestādēm ietekmēs speciālo izglītības iestāžu vadītājus, pedagogus un izglītojamos.  4. noteikumiem par mācību gada un mācību semestra sākuma un beigu laiku, brīvdienu laiku un mācību gada pagarinājumu ietekmēs to vispārējās izglītības iestāžu, kuras īsteno vispārējās pamatizglītības programmas un vispārējās vidējās izglītības programmas, direktorus, pedagogus un izglītojamos. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2017.gads** | | Turpmākie trīs gadi (*euro*) | | |
| **2018.** | **2019.** | **2020.** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar 2017.gadu | izmaiņas, salīdzinot ar 2017.gadu | izmaiņas, salīdzinot ar 2017.gadu |
| 1 | 2 | 3 | 4 | 5 | 6 |
| **1. Budžeta ieņēmumi:** | **345 171 580** | **0** | **0** | **0** | **0** |
| **1.1. valsts pamatbudžets** | **345 171 580** | **0** | **0** | **0** | **0** |
| 62.resors "Mērķdotācijas pašvaldībām"  *01.00.00. “Mērķdotācijas izglītības pasākumiem” t.sk.* | 70 154 009 | 0 | 0 | 0 | 0 |
| *pedagogu darba samaksai un VSAOI* | *41 555 150* | *0* | *0* | *0* | *0* |
| *pārējie izdevumi* | *28 598 859* | *0* | *0* | *0* | *0* |
| *05.00.00. “Mērķdotācijas pašvaldībām – pašvaldību izglītības iestāžu pedagogu darba samaksai un valsts sociālās apdrošināšanas obligātajām iemaksām”* | 255 336 155 | 0 | 0 | 0 | 0 |
| 15.resors "Izglītības un zinātnes ministrija"  *01.07.00. “Dotācija brīvpusdienu nodrošināšanai 1., 2., 3. un 4. klases izglītojamiem”* | 19 681 416 | 0 | 0 | 0 | 0 |
| **1.2. valsts speciālais budžets** | **0** | **0** | **0** | **0** | **0** |
| **1.3. pašvaldību budžets** | **0** | **0** | **0** | **0** | **0** |
| **2. Budžeta izdevumi:** | **345 171 580** | **0** | **0** | **0** | **0** |
| **2.1. valsts pamatbudžets** | **345 171 580** | **0** | **0** | **0** | **0** |
| 62.resors "Mērķdotācijas pašvaldībām"  *01.00.00. “Mērķdotācijas izglītības pasākumiem” t.sk.* | 70 154 009 | 0 | 0 | 0 | 0 |
| *pedagogu darba samaksai un VSAOI* | *41 555 150* | *0* | *0* | *0* | *0* |
| *pārējie izdevumi* | *28 598 859* | *0* | *0* | *0* | *0* |
| *05.00.00. “Mērķdotācijas pašvaldībām – pašvaldību izglītības iestāžu pedagogu darba samaksai un valsts sociālās apdrošināšanas obligātajām iemaksām”* | 255 336 155 | 0 | 0 | 0 | 0 |
| 15.resors "Izglītības un zinātnes ministrija"  *01.07.00. “Dotācija brīvpusdienu nodrošināšanai 1., 2., 3. un 4. klases izglītojamiem”* | 19 681 416 | 0 | 0 | 0 | 0 |
| **2.2. valsts speciālais budžets** | **0** | **0** | **0** | **0** | **0** |
| **2.3. pašvaldību budžets** | **0** | **0** | **0** | **0** | **0** |
| **3. Finansiālā ietekme:** | **0** | **0** | **0** | **0** | **0** |
| **3.1. valsts pamatbudžets** | **0** | **0** | **0** | **0** | **0** |
| 62.resors "Mērķdotācijas pašvaldībām"  *01.00.00. “Mērķdotācijas izglītības pasākumiem” t.sk.* | 0 | 0 | 0 | 0 | 0 |
| *pedagogu darba samaksai un VSAOI* | *0* | *0* | *0* | *0* | *0* |
| *pārējie izdevumi* | *0* | *0* | *0* | *0* | *0* |
| *05.00.00. “Mērķdotācijas pašvaldībām – pašvaldību izglītības iestāžu pedagogu darba samaksai un valsts sociālās apdrošināšanas obligātajām iemaksām”* | 0 | 0 | 0 | 0 | 0 |
| 15.resors "Izglītības un zinātnes ministrija"  *01.07.00. “Dotācija brīvpusdienu nodrošināšanai 1., 2., 3. un 4. klases izglītojamiem”* | 0 | 0 | 0 | 0 | 0 |
| **3.2. valsts speciālais budžets** | **0** | **0** | **0** | **0** | **0** |
| **3.3. pašvaldību budžets** | **0** | **0** | **0** | **0** | **0** |
| **4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi)** | **X** | **0** | **0** | **0** | **0** |
| **5. Precizēta finansiālā ietekme:** | **X** | **0** | **0** | **0** | **0** |
| **5.1. valsts pamatbudžets** | **0** | **0** | **0** | **0** |
| 62.resors "Mērķdotācijas pašvaldībām"  *01.00.00. “Mērķdotācijas izglītības pasākumiem” t.sk.* | 0 | 0 | 0 | 0 |
| *pedagogu darba samaksai un VSAOI* | *0* | *0* | *0* | *0* |
| *pārējie izdevumi* | *0* | *0* | *0* | *0* |
| *05.00.00. “Mērķdotācijas pašvaldībām – pašvaldību izglītības iestāžu pedagogu darba samaksai un valsts sociālās apdrošināšanas obligātajām iemaksām”* | 0 | 0 | 0 | 0 |
| 15.resors "Izglītības un zinātnes ministrija"  *01.07.00. “Dotācija brīvpusdienu nodrošināšanai 1., 2., 3. un 4. klases izglītojamiem”* | 0 | 0 | 0 | 0 |
| **5.2. speciālais budžets** | **0** | **0** | **0** | **0** |
| **5.3. pašvaldību budžets** | **0** | **0** | **0** | **0** |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): |  | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Ailē “Saskaņā ar valsts budžetu kārtējam gadam” norādīti to programmu un apakšprogrammu izdevumi un ieņēmumi , saskaņā ar likumu “Par valsts budžetu 2017.gadam”, kurus projekts ietekmē.  Likumprojekts paredz, ka pašvaldības, kuru padotībā ir speciālās izglītības iestādes līdz noteiktam termiņam (2019. gada 28. februārim) Valsts pārvaldes iekārtas likumā noteiktajā kārtībā pieņem lēmumu par speciālas izglītības iestāžu nodošanu valstij līdz vēlākais 2020. gada 31. augustam. Ministru kabinets nodrošina minēto speciālās izglītības iestāžu pārņemšanu un nodošanu ministrijas padotībā, ja tādu lēmumu pieņēmusi attiecīgā novada pašvaldība kā izglītības iestādes dibinātāja.  Attiecīgi finansējums minēto izglītības iestāžu pedagogu darba samaksai un valsts sociālās apdrošināšanas obligātajām iemaksām, kā arī finansējums šo iestāžu uzturēšanas izdevumiem 2019. gada astoņiem mēnešiem (janvāris-augusts) tiks plānots 62. resora “Mērķdotācijas pašvaldībām” 01.00.00. programmā “Mērķdotācijas izglītības pasākumiem”’, bet no 2019. gada četriem mēnešiem (septembris – decembris) un turpmāk ik gadu – 15. resora “Izglītības un zinātnes ministrija” jaunā apakšprogrammā, no kuras tiks segti izdevumi pārņemto izglītības iestāžu pedagogu darba samaksai un valsts sociālās apdrošināšanas obligātajām iemaksām, iestāžu uzturēšanas izdevumi, kā arī iestāžu reorganizācijas izdevumi un padotības īstenošanas izdevumi. Pārējais finansējums prioritāri tiks novirzīts pedagogu darba samaksas pieauguma grafika īstenošanai.  Ievērojot minēto, tiesību akta projektam nav ietekme uz valsts budžetu. | | | | |

|  |  |
| --- | --- |
| **IV. Tiesību akta projekta ietekme uz spēkā esošo tiesību normu sistēmu** | |
| Nepieciešamie saistītie tiesību aktu projekti | Nepieciešams izstrādāt:  1. likumprojektu par grozījumiem Profesionālās izglītības likumā, nosakot izmaiņas regulējumā par pedagoģiskās korekcijas izglītības programmu īstenošanu un pedagoģiskās korekcijas izglītības iestādēm, pārtraucot šādu programmu īstenošanu un izglītības iestāžu pastāvēšanu, ņemot vērā to, ka izglītības iestādes ir tiesīgas turpināt īstenot pedagoģiskās korekcijas programmas 2018. gada 30. jūnijam;  2. Ministru kabineta rīkojumus par pašvaldību speciālās izglītības iestāžu nodošanu ministrijas padotībā;  3. Ministru kabineta noteikumu projektu atbilstoši likumprojektā plānotajam regulējumam attiecībā Likuma 4. panta 16. punktu, paplašinot deleģējumu Ministru kabinetam noteikt mācību gada un mācību semestru sākuma un beigu laiku, brīvdienu laiku un mācību gada pagarinājumu ārkārtēju situāciju, kuras iepriekš nevar paredzēt un kuru izraisīto apstākļu dēļ ilgstoši (vismaz vienu nedēļu) nav iespējams nodrošināt mācību procesu atbilstoši normatīvo aktu prasībām, gadījumā tām vispārējās izglītības iestādēm, kuras īsteno vispārējās pamatizglītības programmas un vispārējās vidējās izglītības programmas;  4. Ministru kabineta noteikumu projektu par kritērijiem, pēc kuriem izvērtē un iesaka izglītojamā speciālajām vajadzībām atbilstošu izglītības programmu, atbilstoši Likuma 4. panta 6. punktā noteiktajam deleģējumam;  5. Ministru kabineta noteikumu projektu par grozījumiem Ministru kabineta 2016. gada 15. jūlija noteikumos Nr. 477 „Speciālās izglītības iestāžu, internātskolu un vispārējās izglītības iestāžu klašu (grupu) finansēšanas kārtība”, plānotā speciālās izglītības programmu finansēšanas izmaiņu kontekstā;  6. Ministru kabineta noteikumu projektu par grozījumiem Ministru kabineta 2016. gada 29. marta noteikumos Nr. 187 „Noteikumi par kritērijiem un kārtību, kādā speciālās izglītības iestādei piešķir speciālās izglītības attīstības centra statusu”, ņemot vēra speciālās izglītības attīstības centru dibinātāju maiņu un tajos īstenojamās izglītības programmas;  7. Ministru kabineta noteikumu projektu par grozījumiem Ministru kabineta 2015. gada 8. decembra noteikumos Nr. 709 „[Noteikumi par izmaksu noteikšanas metodiku un kārtību, kādā pašvaldība atbilstoši tās noteiktajām vidējām izmaksām sedz pirmsskolas izglītības programmas izmaksas privātai izglītības iestādei](https://likumi.lv/ta/id/278801-noteikumi-par-izmaksu-noteiksanas-metodiku-un-kartibu-kada-pasvaldiba-atbilstosi-tas-noteiktajam-videjam-izmaksam-sedz-pirmssko...)” attiecībā uz kārtību, kādā pašvaldība sedz izmaksas privātam pakalpojumu sniedzējam attiecībā uz sešgadīgu bērnu izglītošanu 1. klasē pamatizglītības pirmā posma programmas (1. - 6. klase) ietvaros, ja pašvaldība nenodrošina vietu izglītojamajam, kura dzīvesvieta deklarēta attiecīgās pašvaldības administratīvajā teritorijā, pašvaldības izglītības iestādes īstenotā sešgadīgu bērnu izglītošanā pamatizglītības pirmā posma programmas (1. - 6. klase) ietvaros; kā arī attiecībā uz to, kādā vienam izglītojamajam nosaka nepieciešamās vidējās izmaksas sešgadīgu bērnu izglītošanā 1. klasē pamatizglītības pirmā posma programmas (1. - 6. klase) ietvaros attiecīgās pašvaldības izglītības iestādēs; tāpat arī zaudēs spēku daļā par kritērijiem un kārtību, kādā izglītojamajam ar speciālās vajadzībām nosaka atbilstošu izglītības programmu;  6. Spēku zaudēs Ministru kabineta 2015. gada 13. oktobra noteikumi Nr.591 “Kārtība, kādā izglītojamie tiek uzņemti vispārējās izglītības iestādēs un speciālajās pirmsskolas izglītības grupās un atskaitīti no tām, kā arī pārcelti uz nākamo klasi”, ņemot vērā to, kā mainīsies attiecīgās normas redakcija, uz kuras pamata minētie noteikumi izdoti.  Uzsākot kompetenču pieejā balstīta izglītības satura ieviešanu sākot ar 2018. gada 1. septembri, tiks izstrādāts jauns normatīvais regulējums, zaudējot spēku šādiem normatīvajiem aktiem:  1. Ministru kabineta 2014. gada 12. augusta noteikumi Nr. 468 „Noteikumi par valsts pamatizglītības standartu, pamatizglītības mācību priekšmetu standartiem un pamatizglītības programmu paraugiem”;  2. Ministru kabineta 2013. gada 21. maija noteikumi Nr. 281 „Noteikumi par valsts vispārējās vidējās izglītības standartu, mācību priekšmetu standartiem un izglītības programmu paraugiem”;  3. Ministru kabineta 2012. gada 31. jūlija noteikumos Nr. 533 „Noteikumi par valsts pirmsskolas izglītības vadlīnijām”.  Sasaistē ar šo likumprojektu tiek izstrādāts likumprojekts „Grozījumi Izglītības likumā”. Tajā ietvertas normas  attiecībā uz (1) izglītības satura un izglītības darba organizācijas normatīvo bāzi un kompetenču pieejā balstīta izglītības satura ieviešanas uzsākšanu;(2)  izglītības ieguves formām un vakara (maiņu) vidusskolu izslēgšanu; (3) minimālā izglītojamo skaita noteikšanu; (4) sociālās korekcijas izglītības programmu īstenošanu; (5) interešu izglītības programmu finansēšanu; (6) speciālās izglītības iestādēm, to tipiem, padotību; (7) pašvaldību internātskolu un speciālās pirmsskolas izglītības iestāžu uzturēšanas izdevumu segšanu. Tā kā abi likumprojekti vairākās jomās ir savstarpēji saistīti, ir nepieciešams salāgot attiecīgo pantu pārejas noteikumu redakciju spēkā stāšanās laiku. |
| Atbildīgā institūcija | Ministrija, Vides aizsardzības un reģionālās attīstības ministrija (attiecībā uz grozījumiem 2015. gada 8. decembra noteikumos Nr. 709 „[Noteikumi par izmaksu noteikšanas metodiku un kārtību, kādā pašvaldība atbilstoši tās noteiktajām vidējām izmaksām sedz pirmsskolas izglītības programmas izmaksas privātai izglītības iestādei](https://likumi.lv/ta/id/278801-noteikumi-par-izmaksu-noteiksanas-metodiku-un-kartibu-kada-pasvaldiba-atbilstosi-tas-noteiktajam-videjam-izmaksam-sedz-pirmssko...)”). |
| Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| *Projekts šo jomu neskar* |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | 1. Par projektā ietverto tiesisko regulējumu tiks turpinātas diskusijas ar pašvaldību dibināto izglītības iestāžu direktoriem, izglītības pārvalžu pārstāvjiem un atbildīgajiem speciālistiem. Informācija tiks ievietota ministrijas mājaslapā. Ar projektu saistītā būtiskākā informācija ir pausta plašsaziņas līdzekļos.  2. 2016. gada 1. novembrī noticis ministrijas rīkots seminārs pilsētu un novadu pašvaldību pirmsskolas speciālistiem, iekļaujot arī jautājumu par izglītojamo mācību organizācijas formām.  3. 2016. gada 5. decembrī noticis ministrijas rīkots seminārs speciālās izglītības iestāžu direktoriem, iekļaujot darba kārtībā jautājumu par BSV sniedzamo pakalpojumu izmaksu modeli, atbalsta institūciju tīklu BSV.  4. 2017. gada 4. jūlijā noticis ministrijas rīkots seminārs pašvaldību izglītības pārvaldēm un speciālistiem, kurā izglītības pārvalžu pārstāvji un izglītības speciālisti informēti par likumprojektu. |
| 2. | Sabiedrības līdzdalība projekta izstrādē | 1. Pilotprojektā „Mācību priekšmetu standartu projektu un programmu paraugu pilnveide” (2009. - 2011.) iesaistītā pārstāvniecība: pedagoģijas augstskolas docētāji, pirmsskolas un sākumskolas speciālisti (L.Āboltiņa, LU lektore, A.Petere, RPIVA profesore, R.Purmale, RPIVA lektore), izglītības iestāžu speciālisti (V.Bērtule, Jelgavas pirmsskolas izglītības iestādes „Sprīdītis” vadītāja, pirmsskolas un sākumskolas skolotāja; Dobeles speciālās pirmsskolas izglītības iestādes „Valodiņa” vadītājas vietniece, T.Arole, Dobeles pirmsskolas izglītības iestādes „Zvaniņš” skolotāja, Ļ.Kazakova, Rīgas 2. speciālās pirmsskolas izglītības iestādes logopēde, skolotāja un metodiķe), pašvaldību izglītības pārvalžu speciālisti (M.Silova, Dobeles novada Izglītbas pārvaldes pirmsskolas un speciālās izglītības speciāliste, S.Joma, Jelgavas Izglītības pārvaldes galvenā speciāliste pirmsskolas izglītības jautājumos).  Gan Ministru kabineta noteikumu projektu (šobrīd spēkā esošie Ministru kabineta 2012. gada 31. jūlija noteikumi Nr. 533 “Noteikumi par valsts pirmsskolas izglītības vadlīnijām” (turpmāk – noteikumi Nr. 533)), kas veidots saskaņā ar minētā pilotprojekta rezultātiem, gan „Integrētās mācību programmas sešgadīgiem bērniem” projektu ekspertējuši Z.Anspoka – Dr.paed., RPIVA, E.Černova – Dr.paed., LU, A.Lanka – Dr.paed., RTU.  Minētā pilotprojekta ietvaros tika izstrādāta programma „Pedagogu profesionālās kompetences pilnveide sešgadīgu izglītojamo integrētās mācību programmas ieviešanai”, kuras izstrādē piedalījās Z.Anspoka – Dr.paed., RPIVA; E.Krastiņa – Dr.paed., Daugavpils Universitāte (turpmāk – DU); I.Grauzdiņa – Dr.art., Jāzepa Vītola Latvijas Mūzikas akadēmija; I.Bula–Biteniece – Mag.paed., Latvijas Sporta pedagoģijas akadēmija; E.Volāne – Dr.paed., RPIVA; S.Joma, Mag.paed., DU; I.Frolova – Mag.paed., Rīgas 74.vidusskolas direktore; V.Bērtule – Mag.paed., pirmsskolas izglītības iestādes vadītāja; V.Jonīte, Mag.paed., Ziepniekkalna pirmsskola.  Kā iepriekš minētā pilotprojekta aprobācijas eksperti iesaistījušies R.Andersone, Dr.paed., LU; M.Gavriļina, Dr.paed., LU; I.Tunne, Dr.psych., Mag.paed., LU; A.Lanka, Dr.paed., RTU; L.Āboltiņa, Mag.paed., LU, programmas ”Pirmsskolas izglītības pedagogs” direktore.  Pilotprojektā iesaistījušies 505 vecāki.  2. Ministrijas organizētās darba grupa dalībnieki, izpildot Valsts prezidenta 2012. gada 24. oktobra rīkojumu Nr. 6 „Par priekšlikumiem agrākai vidējās izglītības ieguvei”, apkopojuši un izvērtējuši iespējamos risinājumus, lai pēc to apspriešanas sāktu gatavot priekšlikumus par grozījumiem normatīvajos aktos. Minētajā darba grupā iesaistīto institūciju pārstāvniecība: VISC; VISC pirmsskolas un sākumskolas konsultatīvās padome (M.Bērenfelde), Rīgas Hanzas vidusskola (direktora vietniece); Latvijas Privāto pirmskolu biedrības valde (D.Kājiņa); Latvijas Pašvaldību savienība (O.Kokāne); biedrība „Latvijas Skolu psihologu asociācija” (I.Grāvīte); Latvijas Izglītības vadītāju asociācija (A.Melle); biedrība „Latvijas vecāku kustība” (E.Stankus); Izglītības attīstības centrs, Sorosa fonda – Latvija iniciatīvas „Pārmaiņu iespēja skolām” (A.Tūna) pārstāvji.  Par darba grupas rezultātiem un ziņojumā ietvertajām plānotajām iecerēm ministrija, sākot ar 2013.gadu, informējusi izglītības iestāžu direktorus, izglītības pārvalžu pārstāvjus un atbildīgos speciālistus ikgadējās reģionālajās konferencēs un sanāksmēs.  3. 2016. gada 20. aprīlī (ministrijas 2016. gada 20. aprīļa rīkojums Nr. 149 “Par darba grupas izveidi izglītojamajiem ar speciālām vajadzībām sniedzamo pakalpojumu izmaksu modeļa izstrādei”) savu darbību ir uzsākusi starpinstitucionāla darba grupa, kuras uzdevums ir, t.sk. kontekstā VRP ietvertajiem uzdevumiem, izstrādāt kritērijus atbalsta pasākumiem bērniem ar speciālām vajadzībām un nosacījumus speciālās izglītības programmu pieejamībai. Darba grupā savu pārstāvniecību deleģējušas Veselības ministrija, Labklājības ministrija, Valsts bērnu tiesību aizsardzības centrs, Latvijas pašvaldību savienība, kā arī vispārējās izglītības iestāžu direktori. Speciālistu un ekspertu statusā darba grupa ir paplašināta ar tādu nevalstisko organizāciju kā, piemēram, Pro Futuro, Latvijas Autisma apvienība, Latvijas Izglītības un zinātnes darbinieku arodbiedrība, pārstāvju regulāru līdzdalību.  4. 2016. gada 1. novembrī noticis ministrijas rīkots seminārs pilsētu un novadu pašvaldību pirmsskolas speciālistiem, iekļaujot arī jautājumu par izglītojamo mācību organizācijas formām.  5. 2016. gada 5. decembrī noticis ministrijas rīkots seminārs speciālās izglītības iestāžu direktoriem, iekļaujot darba kārtībā jautājumu par BSV sniedzamo pakalpojumu izmaksu modeli, atbalsta institūciju tīklu BSV.  6. 2017. gada 7.aprīlī un 4. jūlijā noticis ministrijas rīkots seminārs pašvaldību izglītības pārvaldēm un speciālistiem, kurā izglītības pārvalžu pārstāvji un izglītības speciālisti informēti par likumprojektu, izsakot arī savu viedokli.  7. Attiecīgā uz grozījumiem par Ministru kabineta pilnvarojumu noteikt minimāli pieļaujamo izglītojamo skaitu klašu grupā un kritērijus klašu atvēršanai valsts un pašvaldību vispārējās izglītības iestādēs, privātpersonu dibinātās vispārējās izglītības iestādēs vidējās izglītības pakāpē un valsts augstskolu vispārējās vidējās izglītības iestādēs, ņemot vērā izglītības iestādē iegūtās izglītības kvalitātes rādītājus (centralizēto eksāmenu rezultāti un citi izglītojamo mācību sasniegumu vērtējumi), notikušas konsultācijas ministrijā. |
| 3. | Sabiedrības līdzdalības rezultāti | Publiskajā telpā, t.sk. plašsaziņas līdzekļos, laika periodā no 2010. gada līdz 2016. gadam periodiski notikušajās diskusijās, domu apmaiņās, kā arī dažāda līmeņa institūciju organizētajos pasākumos izglītības jautājumu sakārtošanā ieinteresētās puses vairāk paudušas, t.sk. atšķirīgus, viedokļus, t.sk. bez konkrētiem piedāvātiem priekšlikumiem, lai sistēmiski risinātu izglītības satura un darba organizācijas, kā arī pārraudzības jautājumus. |
| 4. | Cita informācija | Būtiski un vienlaikus konstruktīvi priekšlikumi konceptuālām izmaiņām nav izteikti. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrija, vispārējās un profesionālās izglītības, t.sk. pirmsskolas izglītības, iestādes, to dibinātāji. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts tiešā veidā nenosaka jaunu institūciju izveidi, likvidāciju vai reorganizāciju. Vienlaikus ir paredzēts, ka speciālajām internātskolām un speciālās izglītības attīstības centriem mainīsies dibinātājs, tās kļūs par valsts dibinātām izglītības iestādēm. Perspektīvā plānota speciālās izglītības iestāžu tīkla turpmākā pilnveide un attīstība. |
| 3. | Cita informācija | Nav. |

Iesniedzējs:

Izglītības un zinātnes ministrs Kārlis Šadurskis

Vizē:

Valsts sekretāra vietnieks –

Sporta departamenta direktors,

valsts sekretāra pienākumu izpildītājs Edgars Severs

11.07.2017.

13640

I.Īvāne 67047849

[ineta.ivane@izm.gov.lv](mailto:ineta.ivane@izm.gov.lv)

A.Rudzīte 67047807

ance.rudzite@izm.gov.lv

Ē.Sīka 67047976

[eriks.sika@izm.gov.lv](mailto:eriks.sika@izm.gov.lv)